title: Tähtien sota (alkuperäinen elokuva)

text: Galaksi on ajautunut sisällissotaan, ja Kapinaliiton vakoojat ovat varastaneet suurimman tuhoaseen, Kuolemantähden, Galaktisen Imperiumin voimakkaasti aseistetun avaruusaseman, piirustukset. Kuolemantähden voima riittäisi tuhoamaan kokonaisen planeetan. Kapinallisten johtaja, prinsessa Leia Organa saa piirustukset käsiinsä, mutta Darth Vaderin johtamat Imperiumin joukot saavat hänet kiinni. Leia oli kuitenkin piilottanut piirustukset astromekaanikkodroidi R2-D2:n muistiin holograafisena tallenteena. R2-D2 pakenee ystävänsä protokolladroidi C-3PO:n mukana pakokapselissa heidän lähellään olevalle aavikkoplaneetalle nimeltä Tatooine.


title: Tähtien sota (alkuperäinen elokuva)

text: Siellä he päätyvät jawojen, pienten kaupittelevien olentojen, käsiin ja myydään kasteviljelijöille Owen ja Beru Larsille sekä näiden veljenpojalle Luke Skywalkerille. Luken siivotessa droideja hän löytää Leian jättämän viestin, jossa tämä pyytää apua Obi-Wan Kenobilta. Luke pohtii tarkoittiko Leia Ben Kenobia, lähistöllä asuvaa erakkoa. Seuraavana aamuna R2-D2 lähtee etsimään Obi-Wania, jolloin Luke ja C-3PO lähtevät etsimään häntä. He löytävät R2:n, mutta joutuvat Hiekkakansan väijyttämäksi. Yhtäkkiä ilmestyvä huppupäinen mies karkottaa heidät. Mies on Ben Kenobi, joka paljastaa itsensä Obi-Wanin olevan hänen oikea nimensä. Obi-Wan kertoo kuuluneensa jedeihin, entisiin galaksin rauhanvartijoihin, jotka hallitsivat yliluonnollisia kykyjä Voimaksi kutsutun energiakentän kautta ja jotka Imperiumi oli kukistanut. Luke saa tietää myös isänsä olleen jedi, kunnes hänet tappoi Darth Vader, Voiman pimeälle puolelle kääntynyt Obi-Wanin oppilas. Obi-Wan antaa Lukelle tämän isän vanhan valosapelin.


title: Tähtien sota (alkuperäinen elokuva)

text:
Katsottuaan Leian viestin kokonaisuudessaan, Obi-Wan ehdottaa, että he lähtisivät viemään piirustukset Leian kotiplaneetalle Alderaaniin ja Luke oppisi käyttämään Voimaa. Aluksi Luke kieltäytyy, koska hänen pitää palata kotiin. Mutta kotiin palattua hän kokee karmaisevan yllätyksen: droideja etsineet Imperiumin iskujoukot ovat tappaneet hänen setänsä ja tätinsä. Obi-Wan ja Luke saapuvat Mos Eisleyyn ja palkkaavat salakuljettaja Han Solon ja tämän perämiehen, Chewbaccan, viemään heidät Alderaaniin aluksellaan "Millennium Falconilla". Matkalla Luke aloittaa Voiman ja valosapelin käytön opettelemisen.
Samaan aikaan Kuolemantähden komentaja, suurmoffi Tarkin, yrittää kiristää prinsessalta kapinallisten salaisen päämajan sijainnin. Prinsessa kertoo, että päämaja olisi Dantooinella, mutta Tarkin määrää Alderaanin joka tapauksessa tuhottavaksi, osoituksena Kuolemantähden voimasta. "Falconin" saapuessa perille, Obi-Wan, Luke, Han Solo ja Chewbacca huomaavat myös planeetan tuhoutuneen. Sitten Kuolemantähden vetosäde imee aluksen sisäänsä. Samaan aikaan kun Obi-Wan lähtee etsimään mahdollisuutta kytkeä vetosäde pois päältä, Luke huomaa Leian olevan vankina ja lähtee pelastamaan tätä Hanin ja Chewbaccan kanssa. Useiden riipaisevien pakoyritysten jälkeen he pääsevät takaisin "Falconille". Obi-Wan kohtaa valosapelitaistossa Vaderin, jossa hän yhdistyy Voimaan ja muuttuu hengeksi juuri, kun Vader on tappamassa hänet. Joukko pääsee pakenemaan keisarillisilta TIE-hävittäjiltä ja suuntaavat Yavin 4:ään. He eivät kuitenkaan tiedä, että Vader ja tämän joukot kiinnittivät jäljittimen "Falconiin", ja että Imperiumi seuraa heitä.


title: Tähtien sota (alkuperäinen elokuva)

text:
Kapinalliset tutkivat Kuolemantähden piirustuksia ja huomaavat heikon kohdan aluksen pääreaktoriin johtavassa poistoaukossa. Luke johtaa kapinalliset taisteluun X- ja Y-siipisillä hävittäjillä, kun taas Han ottaa palkkionsa kuljetuksesta ja lähtee Luken pyynnöistä huolimatta. Taistelussa kapinalliset kokevat suuria tappioita, jättäen henkiin vain muutaman pilotin ja Luken. Vader johtaa taistelua TIE-hävittäjillä ja yrittää tuhota Luken X-siipihävittäjän. Mutta Han palaa takaisin ja ampuu hävittäjät Vaderin ympärillä. Obi-Wanin äänen opastuksella Luke käyttää Voimaa laukaistakseen protonitorpedot juuri oikealla hetkellä, ja ne osuvat aukkoon tuhoten Kuolemantähden, tappaen Tarkinin sekä muita Imperiumin upseereja juuri kuin nämä ehtivät tuhota kapinallisten tukikohdan. Lukea ja Hania juhlistetaan sankareina, ja voittojuhlallisuuksissa heille luovutetaan mitalit palveluksestaan.
1970-luvun alussa George Lucas oli rahapulassa, mutta hän oli päättänyt toteuttaa pitkäaikaisen unelmansa tieteiselokuvan ohjaamisesta. Alun perin elokuvan aiheena olisi ollut Alex Raymondin luoma sarjakuvasankari Flash Gordon, mutta hahmon tekijänoikeuden omistanut elokuvatuottaja Dino De Laurentiis ei ollut kiinnostunut nuoren ohjaajan ideasta. Niinpä pettynyt Lucas rohkaisi itsensä ja päätti tehdä oman tieteiselokuvansa.


title: Tähtien sota (alkuperäinen elokuva)

text: "Uuden toivon" käsikirjoittaminen alkoi vuonna 1973. Ensimmäiset käsikirjoitusversiot poikkesivat suuresti lopullisesta elokuvasta: esimerkkinä eräs versio oli nimeltään "Adventures of Luke Starkiller", joka kertoi kenraali Luke Starkillerin seikkailuista galaksissa. Lopullinen käsikirjoitusversio valmistui vuonna 1975. Luken alkuperäistä nimeä ollaan myöhemmin käytetty muualla "Tähtien sodan" oheismateriaalissa, kuten videopeleissä "Knights of the Old Republic" ja "The Force Unleashed". Lucas palkkasi kuvittaja Ralph McQuarrien luomaan maalauksia tarinan päätapahtumista ja käytti niitä myöhemmin esitellessään käsikirjoitusta elokuvayhtiöille.


title: Tähtien sota (alkuperäinen elokuva)

text: Lucas huomasi nopeasti, että hänen oli vaikea saada elokuvalleen rahoitusta, sillä Hollywood-elokuvat eivät olleet tuottoisia ja vararikon partaalla olevat elokuvayhtiöt pelkäsivät "Uuden toivon" osoittuvan flopiksi. Muun muassa Metro-Goldwyn-Mayer ja Warner Bros. kieltäytyivät mahdollisuudesta osallistua elokuvan tuottamiseen. Lopulta Lucas sai rahoituksen 20th Century Fox -studiolta, joka tosin myös uskoi elokuvan huonoon menestykseen.


title: Tähtien sota (alkuperäinen elokuva)

text: Lucas halusi elokuvaansa ennennäkemättömiä erikoistehosteita, joten hän otti yhteyttä Douglas Trumbulliin, joka oli tunnettu Stanley Kubrickin "" -elokuvan erikoistehosteiden luojana. Trumbull oli kuitenkin kiireinen ja joutui kieltäytymään, mutta samalla suositteli avustajaansa John Dykstraa. Dykstra keräsi ympärilleen sekalaisen joukkion korkeakouluopiskelijoista, taiteilijoista ja insinööreistä, joita varten George Lucas perusti erikoistehosteyhtiö Industrial Light & Magicin. Lucas myös piti James Bond -elokuvista ja kiinnitti niihin erikoistehosteita suunnitelleen John Stearsin "Tähtien sodan" tuotantoon. Stears suunnitteli elokuvaan Kuolemantähden, R2-D2:n sekä C-3PO:n, valosapelit ja Luke Skywalkerin maakiiturin.


title: Tähtien sota (alkuperäinen elokuva)

text: Erikoistehosteiden ohella Lucas halusi elokuvaan nuoria ja suhteellisen tuntemattomia näyttelijöitä. Lukuisien vaiheiden jälkeen hän valitsi pääosiin Mark Hamillin, Carrie Fisherin ja Harrison Fordin. Lucas oli aiemmin työskennellyt Fordin kanssa elokuvassa "Svengijengi ’62" ja pyysi tätä koe-esiintymisiin lukemaan vuorosanoja näyttelijöiden kanssa. Ford oli ärsyyntynyt, kun Lucas ei tarjonnut hänelle koe-esiintymistä ja käyttäytyi sarkastisesti koko esiintymisen ajan. Lucas piti tästä ja tarjosi hänelle roolia. Näiden ohella hän värväsi kokeneita veteraaninäyttelijöitä, kuten Alec Guinnessin ja Peter Cushingin. Parhaiten elokuvan menestyksestä hyötyi Harrison Ford, joka on nykyisin yksi tunnetuimmista ja rikkaimmista Hollywood-tähdistä.


title: Tähtien sota (alkuperäinen elokuva)

text: Elokuvan kuvaukset alkoivat maaliskuussa 1976 ja päättyivät saman vuoden heinäkuussa. Elokuvaa kuvattiin Guatemalassa (Tikalin kansallispuistossa), Englannissa, Tunisiassa (mm. Chott el Gharsasta, Matmatasta, Ksourista ja Tozeurin ympäristössä) ja Yhdysvalloissa. Kuvausten aikana tapahtui useita vaikeuksia; esimerkiksi Tunisiassa, jossa aavikkoplaneetta Tatooinelle sijoittuvat kohtaukset kuvattiin, hiekkamyrsky tuhosi lavasteet ja kuvaaminen oli miltei mahdotonta paahtavan kuumuuden takia — lopulta kuvaukset jouduttiin lopettamaan, kun Saharassa satoi ensimmäistä kertaa 50 vuoteen. Koko projekti osoittautui niin stressaavaksi, että Lucas sai elokuvan editointivaiheessa rintakipuja ja joutui sairaalaan, missä hänelle diagnosoitiin kohonnut verenpaine ja uupumus.


title: Tähtien sota (alkuperäinen elokuva)

text: Ennen ilmestymistään "Uutta toivoa" markkinoitiin enimmäkseen nuorisolle ja tieteiselokuvien ystäville, joita varten elokuvasta julkaistiin romaani ja sarjakuva.


title: Tähtien sota (alkuperäinen elokuva)

text: Elokuvan ensi-ilta järjestettiin 37:ssä elokuvateatterissa ympäri Yhdysvaltoja.


title: Tähtien sota (alkuperäinen elokuva)

text: "Uuden toivon" menestys johtui pitkälti sen vallankumouksellisista erikoistehosteista, jonka kaltaisia ihmiset eivät olleet aikaisemmin nähneet. Elokuva rikkoi myyntiennätykset miltei jokaisessa amerikkalaisessa elokuvateatterissa.


title: Tähtien sota (alkuperäinen elokuva)

text: Lucas oli onnistunut neuvottelemaan 20th Century Foxilta oikeudet elokuvan oheistuotteisiin. Studio piti Lucasin osuutta arvottomana, mutta elokuvan suosion myötä oheistuotteiden myynti kasvoi dramaattisesti. Itse asiassa Lucas ansaitsi suurimman osan tuloistaan juuri oheistuotteiden kautta.


title: Tähtien sota (alkuperäinen elokuva)

text: "Uusi toivo" voitti vuoden 1978 Oscar-gaalassa kuusi Oscar-palkintoa: parhaan lavastuksen, leikkauksen, erikoistehosteiden, kuvauksen, puvustuksen ja ääniefektien palkinnot. Elokuva oli myös ehdokkaana parhaan elokuvan, alkuperäisen käsikirjoituksen, miessivuosan ja ohjauksen palkinnoista. Elokuva palkittiin myös Golden Globella, Grammyllä ja kahdella BAFTA:lla. Elokuvapalkintojen ohella "Uusi toivo" voitti Worldconin myöntämän Hugo-palkinnon.


title: Tähtien sota (alkuperäinen elokuva)

text: "Tähtien sota" valittiin vuonna 1989 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. American Film Institute listasi sen sijalle 15 vuonna 1998.


title: Tähtien sota (alkuperäinen elokuva)

text: Vuonna 1997 ilmestyi "Tähtien sodan" 20-vuotisjuhlan kunniaksi "Special Editionina" tunnettu erikoisversio, jossa elokuvan erikoistehosteita oli digitaalisesti paranneltu. Special Editionissa oli myös muutamia kohtauksia, joita ei ollut elokuvan alkuperäisessä versiossa. Monien "Tähtien sota" -fanien mielestä parannellut erikoistehosteet kuitenkin heikensivät elokuvaa. "Special Editionin" merkittävimpiä muutoksia:


title: Tähtien sota (alkuperäinen elokuva)

text: Myös vuonna 2004 ilmestyneessä DVD-versiossa erikoistehosteita oli paranneltu. Lisäksi kuvanlaatua ja äänentoistoa oli huomattavasti paranneltu. DVD-version merkittävimpiä muutoksia:


title: Tähtien sota (alkuperäinen elokuva)

text: James Cameronin kolmiulotteisen jättimenestyksen "Avatarin" myötä myös Lucas alkoi suunnitella kaikkien kuuden elokuvan muuttamista 3D:ksi. Kronologisesti ensimmäinen osa "" julkaistiin kolmiulotteisena ja re-masteroituna helmikuussa 2012. "Uusi toivo" julkaistiin 3D:nä vuonna 2014.


title: Tähtien sota (alkuperäinen elokuva)

text: Elokuvan romaaniversio julkaistiin Lucasin nimellä, mutta todellisuudessa sen haamukirjoitti Alan Dean Foster elokuvan käsikirjoituksen pohjalta. Kirja julkaistiin 12. marraskuuta 1977, miltei puoli vuotta ennen varsinaisen elokuvan ilmestymistä. Kirjan kustantajana toimi Ballantine Booksin omistama Del Rey.


title: Tähtien sota (alkuperäinen elokuva)

text: Elokuvan käsikirjoituksen pohjalta tehty sarjakuvaversio julkaistiin neliosaisena sarjana, jonka ensimmäinen osa ilmestyi heinäkuussa 1977 ja viimeinen osa saman vuoden joulukuussa. Sarjakuvan piirsi Roy Thomas, väritti Paty Cockrum sekä tussasivat Rick Hoberg ja Bill Wray. Sarjakuvan kustansi Marvel Comics.


title: Tähtien sota (alkuperäinen elokuva)

text: Monet sarjakuvan kohtaukset ja jopa hahmot poikkeavat ulkoasultaan elokuvassa nähtävistä, koska Thomas joutui piirtämään sen ennen elokuvan julkaisua hyvin vähäisen kuvamateriaalin avulla - useasta kohtauksesta hänellä oli käsikirjoituksen lisäksi apunaan vain yksi tai kaksi kuvauksissa otettua valokuvaa.


title: Pohjoiskaukasialaiset kielet

text: Pohjoiskaukasialaiset kielet on kielikunta, jonka kieliä puhutaan Kaukasuksen alueella. Kielikuntaa kutsutaan toisinaan myös nimellä "keskipohjoiskaukasialaiset kielet", tällöin termi "pohjoiskaukasialaiset kielet" käsittää keskikaukasialaisten kielten lisäksi myös luoteiskaukasialaiset kielet. Näiden kieliryhmien välinen sukulaisuus on kuitenkin kiistanalainen.


title: Pohjoiskaukasialaiset kielet

text: Pohjoiskaukasialaiseen kielikuntaan kuuluu vain kolme kieltä:Kielistä on ylivoimaisesti suurin tšetšeeni, jolla on noin 900 000 puhujaa. Inguušilla on 150 000 puhujaa. Inguuši on hyvin läheistä sukua tšetšeenille, ja joidenkin luokittelujen mukaan sitä pidetään tšetšeenin murteena. Kummallakin kielellä on kuitenkin oma kirjakieli. Kielikunnan pienintä kieltä, batsia eli batsbia, puhuu vain 3 000 ihmistä, eikä sille ole kehitetty omaa kirjakieltä.


title: Tšetšeeni

text: Tšetšeeni tarkoittaaKatso myös


title: Dagestanilaiset kielet

text: Dagestanilaiset kielet eli "koilliskaukasialaiset kielet" on kielikunta, jonka kieliä puhutaan Dagestanissa ja Azerbaidžanin pohjoisosassa, Kaukasian alueella.


title: Dagestanilaiset kielet

text: Dagestanilaiset kielet jakautuvat kolmeen kieliryhmään, joihin kuuluu yhteensä noin 25 kieltä.


title: Dagestanilaiset kielet

text:
Avaarilaiskielet
Lak-dargvakielet (Lak-dargikielet)


title: Dagestanilaiset kielet

text: Lezgiläiset kielet


title: Tabasaranin kieli

text: Tabasaranin kieli (tabasaraniksi табасаран чIал, "tabasaran č’al") on tabasaranien puhuma dagestanilainen kieli. Sillä on virallinen asema Dagestanin tasavallassa Venäjällä.


title: Tabasaranin kieli

text: Tabasarania puhutaan Dagestanin tasavallan Tabasaranin ja Hivin piireissä. Osa tabasaraneista on muuttanut Derbentin piiriin ja tasavallan kaupunkeihin. Vuoden 1989 väestönlaskennan mukaan tabasaranin puhujia oli Venäjällä 90 700 henkeä, joista 77 000 Dagestanissa. Vuoden 2002 väestönlaskennan mukaan tabasarania puhui 128 400 henkeä, joista 112 800 Dagestanissa. (lukuihin sisältyvät myös tabasarania toisena tai vieraana kielenä puhuvat).


title: Tabasaranin kieli

text: Vuonna 1989 Venäjän tabasaraneista 96,6 % puhui tabasarania äidinkielenään ja 0,3 % toisena kielenä. Vuonna 2002 Dagestanin tabasaraneista 98,8 % osasi tabasarania.


title: Tabasaranin kieli

text: Kansallisuudeltaan tabasaraneista 87,3 % osaa venäjää (64,9 % vuonna 1989). Osa tabasaraneista osaa myös azeria ja lezgiä.


title: Tabasaranin kieli

text: Vuoden 2010 väestönlaskennan mukaan Venäjällä on 126 100 tabasaranin puhujaa.


title: Tabasaranin kieli

text: Tabasaran kuuluu dagestanilaisten kielten lezgiläiseen ryhmään, jossa se muodostaa lezgin ja agulin kanssa itäisen alaryhmän. Eri aikoina siihen ovat vaikuttaneet iranilaiset ja turkkilaiset kielet, arabia ja venäjä. Kieli jakautuu etelä- ja pohjoismurteeseen, joissa on molemmissa useita paikallismurteita.


title: Tabasaranin kieli

text: Tabasaranin kieli on tiettävästi maailman runsassijaisin – sen kirjakielessä on 48 sijamuotoa, mutta jossakin sen murteessa jopa 53. Kirjakielen suvuista 40 on paikallissijoja.


title: Tabasaranin kieli

text: Pohjoismurteessa nomineilla on kaksi sukua: järjelliset oliot, sekä järjettömät oliot ja esineet. Etelämurteissa sukuja ei ole. Verbi taipuu persoonissa, luvuissa ja aikamuodoissa. Kieli on ergatiivinen.


title: Tabasaranin kieli

text: Tabasaranin kielellä ei ole merkittäviä kirjallisia muistomerkkejä. Ennen Venäjän vallankumousta sille käännettiin muutamia uskonnollisia tekstejä, joissa käytettiin mukautettua arabialaista kirjaimistoa. Kirjakieli syntyi vuonna 1932. Aluksi käytettiin latinalaista kirjaimistoa ja vuonna 1938 siirryttiin kyrilliseen kirjaimistoon, jossa Dagestanin muiden kielten tapaan venäjästä poikkeavia äänteitä merkitään erilaisten kirjainyhdistelmien ja merkin Ӏ avulla. Kirjakielen normit perustuvat eteläryhmän Nitrikin murteeseen.


title: Tabasaranin kieli

text: Tabasarania käytetään opetusvälineenä koulujen alaluokilla. Ylemmillä luokilla opetus tapahtuu venäjäksi ja tabasarania opiskellaan aineena. Kielellä julkaistaan oppikirjoja, kauno- ja lastenkirjallisuutta. Tabasaraniksi ilmestyy kaksi piirilehteä, naistenlehti "Dagustan dišagli", lastenlehti "Plazi", kaunokirjallinen aikakausjulkaisu "Literaturajin Tabasaran" ja islamilainen lehti "Assalam". Kieltä käytetään myös radiossa ja televisiossa. Derbentissä toimii tabasaraninkielinen teatteri.


title: Tabasaranin kieli

text: Kirjainten äännearvot on esitetty kansainvälistä foneettista aakkostoa käyttäen. Punaisella korostettuja kirjaimia käytetään vain venäjän kielestä omaksutuissa lainasanoissa.


title: Tabasaranin kieli

text: Tabasaranin asema kieliyhteisön keskinäisen kanssakäymisen välineenä on vahva ja kieltä voidaan pitää varsin elinvoimaisena.


title: Tabasarani

text: Tabasarani voi tarkoittaa seuraavia asioita:


title: Luettelo Japanin pääministereistä

text: Tämä on luettelo Japanin pääministereistä.


title: Netiketti

text: Netiketti (uudissana sanoista ”netti” ja ”etiketti”) on leikillinen nimitys tietoverkon (sähköposti, www, uutisryhmät) käyttöä koskeville epävirallisille sopivaisuussäännöille.


title: Netiketti

text: Netiketti korostaa kohteliaisuutta ja vakiintuneiden käytäntöjen noudattamista.


title: Netiketti

text: Verkossa kirjoitettaessa on helppo unohtaa, että lukijat ovat oikeita ihmisiä. Lukija saattaa olla toisesta kulttuuripiiristä, jolloin väärinkäsitysten vaara lisääntyy entisestään, ja useimmissa verkkomedioissa puuttuu äänensävyjen ja ilmeiden tuoma mahdollisuus välittää tunteita ja nopeasti huomata milloin viesti ymmärretään toisin kuin oli tarkoitus. Oleellista on myös, että tietyn viestin lukijoita saattaa olla hyvin monta, jolloin pieni lisävaiva viestin muotoilussa voi säästää lukijoiden yhteensä käyttämää aikaa huomattavasti.


title: Netiketti

text: Myös verkon käyttäjien tekninen ympäristö vaihtelee suuresti. Käytännöt ovat muodostuneet pitkän ajan kuluessa, ottaen huomioon kaikenlaista, mitä satunnainen tietyn foorumin käyttäjä ei tule ajatelleeksi. Usein viestejä myös käsitellään automaattisesti sisällön muuttamiseksi toiseen muotoon tai mielenkiintoisen sisällön eristämiseksi epäasiallisista ja turhista viesteistä. Tietty määrämuotoisuus helpottaa tällaista käsittelyä.


title: Netiketti

text: Monet tahot ovat yrittäneet muotoilla verkon kirjoittamattomia sääntöjä. Erilaisia "netikettejä" siis löytyy runsaasti, eikä millään niistä ole virallista asemaa, paitsi mahdollisesti tietyn palvelun puitteissa. Netiketin pääpiirteistä on kuitenkin kohtalaisen suuri yhteisymmärrys, ainakin vanhempien verkkopalveluiden vakiintuneiden käyttäjien keskuudessa.


title: Netiketti

text: Jotkut aktiiviset netinkäyttäjät eivät seuraa tiettyjä vakiintuneen netiketin sääntöjä netiketin epävirallisuuteen vedoten. Yleensä tällainen koetaan häiriköinniksi.


title: Netiketti

text: Aiheesta on IETF:n RFC: RFC 1855


title: Ganymedes

text: Ganymedes on Jupiterin suurin kuu ja myös koko Aurinkokunnan suurin kuu; se on halkaisijaltaan suurempi kuin Merkurius, mutta massaltaan vain puolet siitä. Galileo Galilei löysi sen vuonna 1610 ja se nimettiin kreikkalaisten jumalten juomanlaskijan Ganymedeen mukaan. Kuulla on myös tunnus Jupiter III. Vaikka Simon Marius ehdottikin nimeä "Ganymedes" pian kuun löytämisen jälkeen, ei sitä eikä muita Galilein kuiden nimiä otettu käyttöön ennen kuin vasta 1900-luvun puolenvälin paikkeilla. Vanhemmassa tähtitieteellisessä kirjallisuudessa Ganymedesta kutsuttiinkin yleensä vain "Jupiter III:ksi" tai "Jupiterin kolmanneksi kuuksi".


title: Ganymedes

text: Ganymedes koostuu silikaattikivestä ja vesijäästä. Jäinen kuori kelluu sohjoisen vaipan päällä, joka sisältää myös nestemäisen vesikerroksen. Galileo-luotaimelta saatu data viittaa siihen että Ganymedes on differentioitunut kolmeen kerrokseen: pientä sulaa rauta- tai rauta-rikkiydintä ympäröi kivinen silikaattivaippa jääkuoren ollessa päällimmäisenä. Metallinen ydin viittaa siihen että Ganymedes on lämmennyt enemmän kuin aiemmin on uskottu. Itse asiassa Ganymedes saattaa olla kuin Io, jolla on lisäksi ylimääräinen kerros jäätä.


title: Ganymedes

text: Ganymedes jakaantuu karkeasti ottaen kahteen maastotyyppiin: hyvin vanhoihin, kraatteroituneisiin ja tummiin alueisiin, ja jonkin verran nuorempiin (silti hyvin muinaisiin) vaaleampiin alueisiin, jotka ovat hyvin uurteisia ja harjanteisia. Niiden alkuperä on selvästikin tektoninen; Ganymedeksen pinta näyttää jakautuneen erillisiin mannerlaattoihin, jotka kuten Maassa pystyvät liikkumaan itsenäisesti ja vuorovaikuttavat murtumavyöhykkeiden välityksellä muodostaen vuoristoja. On myös havaittu laavavirtoja muistuttavia rakenteita. Tässä mielessä Ganymedes on enemmän Maan kaltainen kuin Venus tai Mars, vaikka siellä ei olekaan todisteita viimeaikaisesta tektonisesta aktiivisuudesta. Samankaltaista harjanne-uurremaastoa on havaittu myös Enceladukselta, Mirandalta ja Arielilta. Tummat alueet muistuttavat Kalliston pintaa.


title: Ganymedes

text: Molemmissa maastotyypeissä on havaittavissa huomattavaa kraatteroitumista. Kraatterien tiheyden perusteella pinnan iäksi on arvioitu 3–3.5 miljardia vuotta, eli se on samanikäinen kuin Kuun pinta. Monet uurteet ovat hautautuneet kraattereiden alle tai leikkaavat niitä, joten myös ne ovat varsin vanhoja muodostumia. Pinnalla näkyy myös suhteellisen nuoria kraattereita säteittäisine heittelekenttineen. Toisin kuin Kuun tapauksessa kraatterit ovat varsin tasaisia, eikä niillä ole reunavuoria tai keskuspainautumia, jotka ovat tyypillisiä Kuun ja Merkuriuksen kraattereille. Syynä tähän on luultavasti Ganymedeksen suhteellisen heikko jääkuori, joka virtaa aikojen kuluessa tasoittaen itsensä. Muinaisia "aavekraattereita", jotka ovat kokonaan tasoittuneet, kutsutaan termillä "palimpsesti".


title: Ganymedes

text: Suurin pinnanmuoto Ganymedeksellä on tumma tasanko nimeltään Galileo Regio, kuten myös sarja samankeskisiä harjanteita jotka ovat jäänteitä muinaisesta törmäyskraatterista, joka on aikoja sitten hautautunut geologisen toiminnan seurauksena.


title: Ganymedes

text: Jupiterin magneettikenttään sidottujen hiukkasten säteily ei ole tappavan voimakasta Ganymedeen pinnalla. Säteilyannos on vain noin 0,08 Sv vuorokaudessa


title: Ganymedes

text: Hubble-avaruusteleskooppi on löytänyt äskettäin todisteita hyvin ohuesta happi-kaasukehästä Ganymedeksellä. Europalla tiedetään olevan hyvin samankaltainen kaasukehä. Tämä ei kuitenkaan ole todiste elämästä; Ganymeden jäiseltä pinnalta luultavasti vapautuu vesimolekyylejä, jotka sitten hajoavat säteilyn vaikutuksesta happi- ja vetyatomeiksi. Sen jälkeen kevyet vetyatomit pakenevat Ganymedeksen painovoimakentästä.


title: Ganymedes

text: Galileo-kiertolaisen ensimmäisen ohilennon aikana havaittiin että Ganymedeksellä on oma magneettikenttä Jupiterin valtavan magneettikentän sisällä. Se ilmeisesti muodostuu samalla tavoin kuin Maan magneettikenttä, sähköä johtavan aineen liikkeistä kuun sisuksissa. Tämän aineen uskotaan olevan hyvin suolapitoista vettä, tai sitten magneettisuus on peräisin kuun metallisesta ytimestä. Ganymedes on ainoa kuu, jolla tiedetään olevan magneettikenttä.


title: Fumimaro Konoe

text: Fumimaro Konoe (, 12. lokakuuta 1891 – 16. joulukuuta 1945) oli japanilainen ylimys ja valtiomies. Hänet valittiin kolmesti Japanin pääministeriksi.


title: Fumimaro Konoe

text: Konoe syntyi Tokiossa aatelisen Atsumaro Konoen ensimmäisenä poikana. Konoet kuuluivat vanhaan ja perinteikkääseen japanilaiseen Fujiwara-aatelissukuun. Konoe sai Japanin ylähuoneen edustajapaikan vuonna 1916. Valmistuttuaan 1917 Kioton keisarillisesta yliopistosta hän toimi sisäministeriössä. Konoe osallistui ensimmäisen maailmansodan päätteeksi järjestettyyn Pariisin rauhankonferenssiin 1919 ja ryhtyi myöhemmin liikealalle.


title: Fumimaro Konoe

text: Konoen poliittista uraa edisti 1900-luvun alkuvaiheessa pääministerinä toiminut Saionji Kinmochi, joka piti Konoeta suojattinaan. Konoen poliittisen uran alkua pidetään maltillisena ja hänen 1920-luvun kantavana poliittisena linjauksena oli pyrkimys rajoittaa sotilaiden ja militaristismielisten hallinnossa pitämää valtaa. Ylähuoneen varapresidentiksi Konoe nimitettiin 1931 ja ylähuoneen presidentiksi 1933.


title: Fumimaro Konoe

text: Japanin pääministeriksi Konoe valittiin ensimmäisen kerran 3. kesäkuuta 1937. Valinnan taustalla vaikuttivat Konoen aiemmin ansaitsemat kannukset maltillisena poliitikkona. Marco Polon sillan välikohtaus Kiinassa heinäkuussa 1937 ajoi Konoen muuttamaan kantaansa sallivammaksi militaristien kannattaman politiikan suhteen. Armeijan poliittisen painostuksen alaisena Konoen hallitus antoi keisarilliselle armeijalle vapaat kädet Kiinan ongelmien suhteen. Marraskuussa 1937 Konoe ilmoitti Japanin tavoitteeksi uuden järjestyksen luomisen Aasiassa. Tavoitteena oli saattaa Kiina taipumaan nopeasti rauhaan, mutta epäonnistuttuaan rauhanponnisteluissaan Konoe luopui pääministerin virasta 4. tammikuuta 1939.


title: Fumimaro Konoe

text: Konoe valittiin toisen kerran pääministeriksi 21. heinäkuuta 1940. Hänen johtamansa hallitus järjesteltiin uudelleen 18. heinäkuuta 1941. Konoen kolmas hallitus pyrki aikaansaamaan Yhdysvaltain kanssa neuvotteluratkaisun Yhdysvaltain aloittamaan, pääasiassa öljytuotteita koskevaan kauppasaartoon, joka uhkasi Japanin laivaston operointikykyä Aasiassa ja armeijan sodankäyntikykyä Kiinassa ja mahdollisuutta ylläpitää tehokasta uhkaa pohjoisessa Neuvostoliittoa vastaan siltä varalta, että Neuvostoliitto olisi uhannut Sahalinilta tai uhannut Japanin hallitsemia alueita Kiinassa. Konoen hallitus valmistautui neuvottelujen epäonnistumisen varalta myös Yhdysvaltain vastaiseen sotaan. Kolmen vallan sopimus Italian ja Saksan kanssa akselivaltioihin tarjosi Japanille tukea mahdollista Neuvostoliiton hyökkäystä vastaan Mantšuriassa. Maat olivat käyneet rajasodan Mongoliassa 1939. Akselivallat tarjoisivat Japanille Konoen suunnitelmissa diplomaattisen liittolaisen, joten Japani ryhtyi Saksan ja Italian liittolaiseksi.


title: Fumimaro Konoe

text: Toisen pääministeriytensä lopussa Konoe yritti löytää ratkaisua ulkoasiainministerinsä Yōsuke Matsuokan kanssa Yhdysvaltain kauppasaartoon olemalla valmis tekemään myönnytyksiä Kiinassa, mitä vastaan Japanilla oli ollut sota käynnissä jo vuodesta 1931 alkaen. Konoen hallitus valmistautui etenemiseen etelään ja sotaan Hollannin Itä-Intiassa, Ranskan Indo-Kiinassa, Filippiineillä, Burmassa ja Singaporessa julistamalla liikekannallepanon sekä luomalla perustan sota-aikaiselle hallintokoneistolle "Shin taiseille" Konoen johtaman viimeisen hallinnon erityisenä saavutuksena voidaan pitää Konoen lokakuussa 1940 luomaa poliittisten puolueiden kattojärjestöä "Taisei yokusankaita", joka lopetti Japanissa parlamentarismin ja teki yhteishallituksen, sotakabinetin, mahdolliseksi. Etelään hyökkäyksen varmistamiseksi Japani solmi vielä viisivuotisen hyökkäämättömyyssopimuksen Neuvostoliiton kanssa 13. huhtikuuta 1941. Saksan hyökättyä 22. kesäkuuta 1941 Neuvostoliittoon aloitti Japani etenemisensä etelään heinäkuussa 1941.


title: Fumimaro Konoe

text: Rooseveltin hallinnon ulkoasiainministeri Cordell Hull ei pitänyt kompromissia Japanin kanssa mahdollisena, ja Konoen rauhanyritykset kariutuivat. Tämän seurauksena Fumimaro Konoen oli luovutettava paikkansa pääministerinä ja armeijasta vastaavasta ministeristä, Hideki Tōjōsta tuli hänen seuraajansa, mikä lopulta johti päätökseen Japanin hyökkäämisestä Pearl Harboriin 7. joulukuuta 1941.


title: Fumimaro Konoe

text: Vuonna 1944 Konoe alkoi kannattaa rauhanneuvotteluja Yhdysvaltain kanssa Tyynenmeren sodan päättämiseksi Yhdysvaltain ja sen liittolaisten kanssa. Hän vei Moskovaan ulkoasiainkansankomissaari Vjatšeslav Molotovin luo rauhanvaltuuskunnan, jonka tarkoituksena oli pyytää Neuvostoliittoa välittämään neuvotteluissa Yhdysvaltain kanssa. Molotov ei ottanut Konoen johtamaa rauhanvaltuuskuntaa vastaan. Konoen esitti keisarille helmikuussa 1945, että Japanin olisi suotuisaa pyrkiä rauhaan pikaisesti. Japanilaiset kokivat antautumisehdot hyvin raskaiksi, ja sota pitkittyi.


title: Fumimaro Konoe

text: Japanin ilmoitettua antautumisestaan 15. elokuuta 1945 muodostettiin 17. elokuuta 1945 uusi Naruhiko Higashikunin johtama hallitus, jonka varapääministeriksi tuli Konoe. Konoen tehtäväksi tuli suunnitella Japanin perustuslakiin tarvittavia muutoksia, jotta demokraattiset ajatukset saataisiin juurrutettua Japaniin. Konoen tehtävänä oli myös avustaa keisari Hirohitoa Japanin demokratisoimisprosessissa.


title: Fumimaro Konoe

text: Yhdysvaltain miehityshallinnon johtaja, kenraali Douglas MacArthur halusi Konoen oikeuteen vastaamaan sotarikoksista ja määräsi hänet kiinniotettavaksi 6. joulukuuta 1945. Kuultuaan tästä Konoe teki itsemurhan myrkyttämällä itsensä. Testamentiksi jättämässään kirjeessä hän selitti tekoaan kertomalla, ettei olisi kestänyt häpeää olla tuomittavana yhdysvaltalaisten johtamassa tuomioistuimessa.


title: Fumimaro Konoe

text: Konoe oli Japanin 79. pääministerin Morihiro Hosokawan isoisä.


title: Opistoseurat

text: Opistoseurat ovat vanhoillislestadiolaisen herätysliikkeen kolmen kansanopiston jokakesäiset kolmipäiväiset seurat, jotka pidetään Ranuan ja Reisjärven opistolla sekä Jämsän opiston seurat Keuruulla Ison kirjan alueella. Reisjärven opistoseurat pidetään kaksi viikkoa suviseurojen jälkeen. Reisjärven opistoseurojen jälkeisenä viikonloppuna on vuorossa Jämsän opistoseurat Keuruulla ja niiden jälkeisenä viikonloppuna Ranuan opistoseurat.


title: Opistoseurat

text: Opistoseurojen ohjelma koostuu noin 20 seurapuheesta. Lauantaina on ehtoollinen ja sunnuntaina jumalanpalvelus. Lisäksi seuroissa pidetään alustus ja laulutuokioita. Seura-alueella on seurateltta ja kaiutinjärjestelmä, joka kuuluttaa puheet ja laulut seurakentälle. Seurat lähetetään myös internetin välityksellä ja seura-alueen ympäristössä kuuluvalla seuraradiolla. Muita järjestelyjä ovat muun muassa seuraravintola, jäätelönmyynti, kioski ja myymälä.


title: Opistoseurat

text: Seuravieraita tulee Reisjärvelle ja Keuruulle 15 000–20 000 ja Ranualle 20 000–25 000. Seura-alueella majoittaudutaan opistorakennuksessa, asuntovaunuissa ja teltoissa.


title: Opistoseurat

text: Suviseurojen ja opistoseurojen lisäksi vanhoillislestadiolaiset järjestävät isompina kesätapahtumina juhannusseuroja viidessä eri leirikeskuksessa.


title: Heronin kaava

text: Heronin kaavalla voidaan laskea kolmion pinta-ala, kun tiedetään sen kaikkien sivujen pituudet.


title: Heronin kaava

text: Formaalisti: Olkoon kolmion sivujen pituudet "a", "b" ja "c". Tällöin kolmion pinta-ala "A" saadaan kaavasta


title: Heronin kaava

text:
Heronin kaava saa muodon
kun formula_4:n lauseke sijoitetaan yllä olevaan kaavaan.


title: Heronin kaava

text: Kun merkitään formula_5 ja formula_6, saa kaava muodon


title: Heronin kaava

text: Kaava on nimetty ensimmäisellä vuosisadalla eläneen Heron Aleksandrialaisen mukaan. Heronin kaavan todistus esiintyy hänen kirjoittamassaan kirjassa Metrica. On myös uskottu, että jo Arkhimedes tunsi kaavan, mutta on myös mahdollista, että kaava tunnettiin paljon ennen Arkhimedestä.


title: Heronin kaava

text: Heronin kaava voidaan kirjoittaa myös sellaiseen muotoon, jossa pinta-ala lausutaan kolmion sivujen pituuksien sijasta sen korkeusjanojen pituuksien formula_8, formula_9 ja formula_10 avulla.


title: Heronin kaava

text: Asetetaan formula_11, formula_12 ja formula_13.


title: Heronin kaava

text: Tällöin


title: Lech Wałęsa

text: Lech Wałęsa (s. 29. syyskuuta 1943, Popowo, Puola) on puolalainen sähköasentaja, ammattiyhdistysjohtaja ja ihmisoikeustaistelija, joka toimi Puolan presidenttinä vuosina 1990–1995. Hän perusti Solidaarisuus-liikkeen, ensimmäisen riippumattoman ammattiyhdistysjärjestön neuvostoblokissa, ja sai Nobelin rauhanpalkinnon vuonna 1983.


title: Lech Wałęsa

text: Wałęsa valmistui ammattikoulusta automekaanikoksi. Hän työskenteli ammatissaan konekorjaamolla vuosina 1961–65. Vuosina 1965–1967 hän palveli armeijassa; hänet ylennettiin korpraaliksi. Vuonna 1967 hän aloitti työskentelyn Gdańskin Leninin telakan (, nykyisin "Stocznia Gdańsk") sähköasentajana.


title: Lech Wałęsa

text: Wałęsa avioitui 1968 Danuta Gołośin kanssa. Avioliitosta on syntynyt kahdeksan lasta. Danuta Wałęsa on julkaissut elämästään muistelmakirjan "Marzenia i tajmenic" (Unelmia ja salaisuuksia, ei suom.).


title: Lech Wałęsa

text:
Wałęsaa on toistuvasti syytetty kommunistien salaisen poliisin ilmiantajaksi 1970-luvulla, mutta hän on kiistänyt syytökset.
Kansallisen muistin instituutin IPN:n mukaan Wałęsa piti silmällä merkkejä hallituksen vastaisesta toiminnasta ja sai siitä korvauksia vuosina 1970–1976. Hän toimi Puolan salaisen poliisin vakoojana nimimerkillä ”Bolek". Entinen presidentti on vuosikymmeniä saanut vastailla epäilyihin. Helmikuussa 2017 hänet todettiin vakoojaksi käsiala-analyysin perusteella. Samanaikaisesti Wałęsa oli yksi lakkoilijoista työläisten ja hallituksen välisessä lakossa Gdańskissa joulukuussa 1970. Hän toimi telakan pääluottamusmiehenä. Vuonna 1976 hänet erotettiin tehtävästään. Hän joutui tyytymään lyhytaikaisiin töihin. Vuonna 1978 hän alkoi muiden aktivistien kanssa järjestellä ei-kommunistista ammattiyhdistysliikettä. Wałęsa otti osaa moniin tapahtumiin rannikolla, jonka tuloksena hän oli valtion turvallisuuspalvelun tarkkailun alaisena ja usein pidätettynä.


title: Lech Wałęsa

text: Elokuussa 1980 Wałęsa johti Gdańskin telakan lakkoa, joka johti lakkoaaltoon eri puolilla Puolaa. Hänet nähtiin nyt kansallisena johtajana. Tavoitteena oli lisätä työläisten oikeuksia. Puolan johto joutui taipumaan neuvotteluihin 31. elokuuta 1980 tehdystä Gdańskin sopimuksesta, joka antoi työläisille oikeuden lakkoilla ja muodostaa riippumattomia ammattiyhdistyksiä.


title: Lech Wałęsa

text: Katolinen kirkko hyväksyi liikkeen, ja tammikuussa 1981 paavi Johannes Paavali II vastaanotti Wałęsan Vatikaanissa. Paavi Johannes Paavali II oli itsekin ollut aktiivinen toisinajattelija toimiessaan Krakovan piispana. Hän hyväksyi kommunismin vastaisen ammattiyhdistysliikkeen ja vaikutti voimakkaasti asioiden kehittymiseen siten, että kommunistivalta päättyi Puolassa. Tätä tapahtumaa on nykyään pidetty lähtökohtana Itä-Euroopan vapautumiselle ja kommunististen maiden romahdukselle. Wałęsa itse on suuntautunut katoliseen uskoon.


title: Lech Wałęsa

text: Vuosina 1980–81 Wałęsa matkusti Kansainvälisen työväenliikkeen järjestön vieraana Italiaan, Japaniin, Ruotsiin, Ranskaan ja Sveitsiin. Syyskuussa 1981 hänet valittiin Solidaarisuuden ("Solidarność") puheenjohtajaksi ”Ensimmäisen kansallisen solidaarisuuden kongressissa” Gdańskissa. Puolan kommunistivallan vastainen liikehdintä joutui joulukuussa 1981 vastatuuleen, kun kenraali pääministeri Wojciech Jaruzelski määräsi sotatilan Puolaan. Hän kielsi Solidaarisuuden ja vangitsi monia sen jäseniä. Wałęsa vangittiin maatilalle. Marraskuussa 1982 hänet vapautettiin ja hän työskenteli telakalla valvonnan alaisuudessa. Hän onnistui pitämään yhteyttä maanalaisen Solidaarisuuden johtajiin. Sotatila julistettiin päättyneeksi heinäkuussa 1983 ja lokakuussa 1983 Wałęsa vastaanotti Nobelin rauhanpalkinnon. Tämä tapahtuma nosti maanalaisen liikkeen henkeä, vaikka palkintoa vastaan oli hyökätty Puolan hallituksen suunnalta.


title: Lech Wałęsa

text: Jaruzelski tuli epäsuositummaksi Puolan taloudellisen tilanteen huonontuessa 1980-luvun loppuvuosina. Lopulta Puolan hallituksen oli suostuttava samaan pöytään Wałęsan ja Solidaarisuuden jäsenien kanssa. Neuvotteluiden tuloksena kesäkuussa 1989 järjestettiin parlamenttivaalit, vaikkakin kommunistihallituksen laatimin rajoituksin. Tämä johti ei-kommunistisen hallituksen perustamiseen. Mihail Gorbatšovin johtama Neuvostoliitto ei käyttänyt sotilaallista voimaa pitämään Puolan kommunistipuoluetta vallassa.


title: Lech Wałęsa

text: Solidaarisuus-ammattiyhdistyksen johtajana Wałęsa aloitti sarjan neuvotteluja maailman johtajien kanssa. Marraskuussa 1989 hän sai harvinaisen tilaisuuden puhua Yhdysvaltain kongressissa. Huhtikuussa 1990 Solidaarisuuden toisissa kansallisen parlamentin vaaleissa hänet valittiin parlamentin puhemieheksi. Joulukuussa 1990 presidentinvaaleissa hänet valittiin Puolan tasavallan presidentiksi. Hän oli presidenttinä vuoteen 1995. Hän oli menettänyt kansansuosiotaan Puolan heikon taloudellisen kehittymisen vuoksi ja häntä syyttivät entiset kommunistit yksinvaltaisuudesta. Wałęsa kärsi vaalitappion presidentinvaaleissa vasemmiston Kwaśniewskille vuonna 1995. Sen jälkeen Wałęsa on luennoinut ympäri maailmaa. Hän asettui ehdolle vielä vuoden 2000 presidentinvaaliin vuonna 1998 perustamansa "Chrześcijańska Demokracja III Rzeczypospolitej Polskiej" (Kolmannen tasavallan kristillisdemokratia) ehdokkaana, mutta sai vain prosentin äänistä.


title: Lech Wałęsa

text: Wałęsa on vastaanottanut lukuisia huomionosoituksia tunnetuilta yliopistoilta, kuten Harvardin ja Pariisin yliopistoilta. Hänet on palkittu monilla valtionpalkinnoilla (Vapaudenmitali, Yhdysvallat; Vapaan maailman palkinto, Norja ja Eurooppalainen palkinto ihmisoikeuksista). Hänen mukaansa on huhtikuussa 2004 nimetty Gdańsk Lech Wałęsan lentoasema.


title: Lech Wałęsa

text: Wałęsa ilmoitti elokuussa 2006 eroavansa Solidaarisuudesta. Wałęsan mukaan viimeinen pisara oli, kun liitto ei ottanut huomioon hänen hallitsevaan Laki ja oikeudenmukaisuus -puolueeseen (PiS) kohdistamaansa arvostelua. Wałęsa boikotoi myös Solidaarisuuden 26-vuotisjuhlallisuuksia, koska ei halunnut olla samassa tilaisuudessa presidentti Lech Kaczyńskin ja tämän pääministeriveljen kanssa.


title: Lech Wałęsa

text: Wałęsa kävi oikeutta presidentti Kaczyńskia vastaan, joka oli nimittänyt häntä Puolan kommunistihallinnon agentiksi koodinimeltä "Bolek". Wałęsaa epäiltiin aiemmin vakoilijaksi, mutta erityistuomioistuin kumosi väitteet perättöminä vuonna 2000.


title: Lech Wałęsa

text: Andrzej Wajda aloitti 2011 elokuvan Wałesasta, jonka kanssa hän ystävystyi telakkalakkojen alkuvaiheessa 1980. Elokuvan pääosassa on Robert Wieckiewicz, Wałesan vaimon Danuta Wałesan roolissa Agnieszka Grochowska.


title: Abraham Wetter

text: Abraham Wetter (n. 1695 – 8. toukokuuta 1737 Helsinki) oli suomalainen porvari ja laivanvarustaja, joka toimi merkittävänä teollisuuden kehittäjänä ja Helsingin pormestarina. Hänen isänsä oli meritullintarkastaja Petter Wetter. Wetterin suku oli todennäköisesti alkujaan saksalainen ja saksankielinen, kuten monet aikakauden porvarisuvut Helsingissä. Paitsi sahamyllyn Helsingin pitäjän kirkonkylässä, Wetter omisti myös useita laivoja, joista suurin oli alkuperältään Helsingin edustalle uponnut venäläinen kaljuuttialus, jonka hän oli nostattanut ylös. Alus sai kunnostettuna saksankielisen nimen "Die Stadt Hellsingfors". Se aloitti suolan tuonnin Hollannista ja romahdutti tärkeän suolan hinnan kaupungissa.


title: Abraham Wetter

text: Vuonna 1725 Wetter sai ennakkoperintönä isältään Herttoniemen kartanon, mutta hänen jälkeensä se myytiin pois suvun hallusta.


title: Abraham Wetter

text: Isovihan aikana Wetter toimi tykistön ylisotatuomarina. Sodan ja venäläismiehityksen jälkeen hän nousi Helsingin pormestariksi 1722 ilman vaaleja, sillä monet kaupungista paenneista porvareista eivät miehityksen päätyttyä palanneet takaisin. Wetter toimi pormestarin virassa jälleenrakennuskautena kuolemaansa saakka, vuoteen 1737. Hän edusti Helsingin porvaristoa Tukholman valtiopäivillä 1723. Hänen seuraajansa pormestarina oli maatullintarkastaja Olof Bidenius Renhoorn. Forsius antaa Wetteristä lyhyen, mutta hyvän maininnan: "Tätä herraa aikanaan kaupungin asukkaat suuresti rakastivat, koska hän kaikin tavoin oli koettanut edistää heidän parastaan."


title: Abraham Wetter

text: Wetterillä oli poika Gustaf, joka tuomittiin kuolemaan törkeästä purjehdusrikoksesta eli salakuljetuksesta. Kuolemantuomio muutettiin kuitenkin seitsemäksi kujanjuoksuksi sadan miehen rivin editse sekä kahdeksi vuodeksi kuritushuonetta. Gustaf selvisi raippatuomiosta hengissä.


title: Abraham Wetter

text: Wetterin mukaan nimettiin vuonna 1954 Porolahdentie Helsingin Herttoniemessä ja Roihuvuoressa uudestaan "Abraham Wetterin tieksi". Lähellä kulkee myös hänen isänsä mukaan nimetty "Petter Wetterin tie".


title: Erik Bergman

text: Erik Valdemar Bergman (24. marraskuuta 1911 Uusikaarlepyy – 24. huhtikuuta 2006 Helsinki) oli suomalainen akateemikko ja yksi toisen maailmansodan jälkeisen ajan merkittävimmistä suomalaisista säveltäjistä.


title: Erik Bergman

text: Bergman syntyi Uusikaarlepyyssä ja tuli Helsinkiin opiskelemaan 1930-luvulla. Hän opiskeli yliopistossa musiikkitiedettä, estetiikkaa ja kirjallisuutta sekä konservatoriossa pianonsoittoa ja sävellystä. Hän opiskeli Berliinissä 1930-luvun lopulla ja keskellä sotaa 1942-1943 Hänen opettajiaan Helsingin yliopistossa olivat Ilmari Krohn ja Yrjö Hirn, konservatoriossa Erik Furuhjelm, Bengt Carlson ja Ilmari Hannikainen, ja Saksassa Heinz Tiessen.


title: Erik Bergman

text: Bergman ilmestyi suomalaisen musiikin modernismin aallonharjalle jo 1950-luvun alussa, jolloin hän sävelsi Suomen ensimmäiset dodekafoniset teokset. 1970-luvulla Bergman löysi oman värikkään, primitivistis-modernin ja usein eksoottisiin aiheisiin pohjautuvan tyylinsä. Bergman tunsi suurta kiinnostusta kaukaisiin kulttuureihin, ja hän tutustui eri kansojen musikaalisiin perinteisiin aina Tiibetiä ja Egyptiä myöten. Bergman ilmoitti harrastuksekseen muun muassa eksoottiset soittimet.


title: Erik Bergman

text: Bergmanin tuotannossa varsinkin vokaalimusiikki on keskeisessä asemassa. Esimerkiksi kuoroteoksissaan Bergman etsi aina vain uusia ilmaisumuotoja. Säveltämisen lisäksi Erik Bergman opetti vuosina 1963–1976 Sibelius-Akatemiassa ja toimi vuosikymmenien ajan arvostettuna kuoronjohtajana, mm. Helsingin katolisen kirkon kuorossa, Akademiska Sångföreningenissä 1950–69 sekä mieskuoro Sällskapet MM:ssä 1951–78. Tasavallan presidentti Mauno Koivisto myönsi Bergmanille akateemikon arvonimen vuonna 1982. Hänet palkittiin vuonna 1959 Pro Finlandia -mitalilla.


title: Erik Bergman

text: Tärkeitä teoksia ovat muun muassa ooppera "Det sjungande trädet", orkesteriteokset "Colori ed improvvisazioni", "Ananke", "Poseidon", "Arctica", "Birds in the morning" (huilulle ja orkesterille), pianokonsertto, viulukonsertto, "Noa" (kuorolle, baritonisolistille ja orkesterille) sekä "Bardo Thödol" (solisteille, kuorolle ja orkesterille, perustuu muinaiseen tiibetiläiseen ”kuolleiden kirjaan”). Kuorolle kirjoitetuista teoksista merkittävimpiä ovat egyptiläisväritteinen "Hathor-sarja" (1971), tekstittömät "Lapponia" (1975), "Voices in the Night" (1977) ja "Dreams" (1977), Christian Morgesternin absurdeihin runoihin perustuva kuorosarja "Bim Bam Bum" (1976) ja Solveig von Schoultzin runoihin sävelletyt laulusarjat "Den heliga oron" (1995) ja "Ögonblicket" (1995). Lisäksi Bergmanin tuotantoon kuuluu jousikvartetto ja useita muita kamarimusiikkiteoksia kokeellisemmille kokoonpanoille.


title: Erik Bergman

text: Bergman avioitui vuonna 1942 laulajatar Sylvelin Långholmin kanssa. Bergmanin toinen puoliso oli laulajatar Aulikki Rautawaara ja kolmas puoliso runoilija Solveig von Schoultz. Vuonna 2000 Bergman avioitui näyttelijä Christina Indrenius-Zalewskin kanssa. Ikinuori Bergman vitsaili halunneensa päästä vielä kerran naimisiin ennen 90-vuotispäiväänsä. Bergman sai toukokuussa 2003 vakavan aivoinfarktin, minkä vuoksi hän joutui lopettamaan työskentelynsä.


title: Erik Bergman

text: Erik Bergman kuoli 24. huhtikuuta 2006 Helsingissä pitkäaikaisen sairauden jälkeen. Hänet on haudattu Hietaniemen hautausmaan Taiteilijainmäelle samaan hautaan kuin puolisonsa Solveig von Schoultz.


title: Erik Bergman

text: Bergman sai vuonna 1993 Pohjoismaiden neuvoston mausiikkipalkinnon oopperasta "Det sjungande trädet". Palkinnon suuruus oli 200 000 Tanskan kruunua.


title: Salpausselän Kisat

text: Salpausselän kisat on Lahdessa pidettävä vuosittainen hiihtolajien kansainvälinen kilpailutapahtuma, joka järjestetään helmi-maaliskuun vaihteessa. Kisat ovat kolmepäiväiset, ja lajeina on maastohiihto, mäkihyppy ja yhdistetty. Kaikki kilpailut ovat viime vuosina kuuluneet maailmancupiin. Yli 90-vuotisen historiansa aikana lauantai-illalla nähtävä ilotulitus on muodostunut yhdeksi kisojen kohokohdaksi. Kisoja perustettaessa tavoitteena oli saada Holmenkollenin kaltaiset kilpailut myös Suomeen. Kisat on perinteikäs jo vuodesta 1923 Lahdessa vuosittain järjestetty pohjoismaisten hiihtolajien kilpailutapahtuma. Kisojen idea tuli Lauri ”Tahko” Pihkalalta Anton Collinin ja Tapani Nikun Holmenkollenilla saavuttaman kaksoisvoiton innostamana. Salpausselän kisat on kilpailtu maailmanmestaruuskilpailuina vuosien saatossa seitsemän kertaa eli vuosina 1926, 1938, 1958, 1978, 1989, 2001 ja 2017.


title: Salpausselän Kisat

text: Vuonna 2006 FIS:in päätöksellä Lahdessa kilpailtiin vain mäkihypyssä ja yhdistetyssä, koska Salpausselän ladut eivät olleet FIS:in maastohiihdon kilpailusääntöjen vaatimusten mukaiset. Kesällä 2006 FIS hyväksyi latuihin tehdyt muutokset ja vuoden 2007 Salpausselän kisoissa maastohiihto on jälleen ohjelmassa mukana.


title: Salpausselän Kisat

text: Ensimmäiset ulkomaiset kilpailijat osallistuivat kilpailuihin vuonna 1926, jotka olivat nelipäiväiset Kansainvälisen hiihtoliiton FIS:n kongressikilpailut. Kilpailijoita saapui 15 maasta. Kisa-aluetta kohennettiin rakennuttamalla muun muassa Carolus Lindbergin suunnittelema ravintolamaja, joka paloi myöhemmin. Lindberg suunnitteli seuraavana vuonna myös saunarakennuksen, joka sijoitettiin mäkimontun pohjoispuolelle. Vuoden 1926 Kongressikilpailujen kunniaksi paikalliset koululaiset saivat lomaa, jolloin kouluista saatiin majoitustiloja.


title: Salpausselän Kisat

text: Palkinnot standardoitiin hopeapokaaleiksi vuonna 1952, samana vuonna, jolloin mukana oli ensi kerran kisatytöt. Heidän valintansa tapahtui kahvikonsertissa Lahden Seurahuoneella, jossa oli useana vuonna muun muassa musiikkia, muotinäytös ja tähtiesiintyjiä.


title: Salpausselän Kisat

text: 1960-luvun lopusta 1970-luvun alkuun kisat elivät hiljaista aikaa. Lahden Hiihtoseura näki tarpeellisena markkinoinnin, jolloin kisaohjelmaa viihteellistettiin. Vuoden 1978 MM-kisoja on sanottu ”markkinoinnin MM-kisoiksi”. Kisakuvioihin tuli tuolloin uudentyyppiset sponsorijärjestelyt.


title: Salpausselän Kisat

text: Uuden vuosituhannen lähentyessä huomattiin, etteivät kisat näkyneet enää kaupunkikuvassa. Katsojamäärän vähenemisen syyksi on arvioitu muun muassa televisioinnin yleistymistä, joka pitää kiinnostuneet kotona. Kuitenkin lauantai-illan iltamäenlasku ja ilotulitus ovat pysyneet yleisön suosiossa.


title: Salpausselän Kisat

text: Kisat saivat alkunsa vuonna 1922, kun Lauri ”Tahko” Pihkala kirjoitti artikkelin Holmenkollenin veroisten kilpailujen saamisesta Suomeen. Idea syntyi Suomen hullaantuessa samaisen vuoden Holmenkollenin kisamenestyksestä, missä Tapani Niku ja Anton Collin saavuttivat kaksoisvoiton 50 km:n hiihdossa. Pihkala esitti artikkelissaan kilpailuja pidettäväksi Lahteen sen sijainnin ja maaston vuoksi. Lahti kilpailupaikkana sai kannatusta myös lahtelaiselta toimittajalta Jaakko Tervolta, joka piti Salpausselän vaihtelevaa maastoa soveltuvana kilpailuille.


title: Salpausselän Kisat

text: Latuverkosto sijoitettiin Salpausselän–Tiirismaan alueelle. Hyppyrimäki tuli hiihtomaaston lähelle. Rakennustyöt aloitettiin syksyllä 1922, ja ne valmistuivat seuraavaksi itsenäisyyspäiväksi 6. joulukuuta 1922.


title: Salpausselän Kisat

text: Ensimmäiset kilpailut järjestettiin seuraavana vuonna, 3.–4. helmikuuta 1923. Alusta lähtien kisat on järjestetty valtaosin vapaaehtoisten työntekijöiden voimin. Mukana on ollut muun muassa poliisi ja puolustusvoimat sekä Lotta Svärd -järjestö lopettamiseensa 1944 asti. Ensimmäisissä kisoissa ei ollut kuin suomalaisia kilpailijoita. Silti kisat olivat onnistuneet. Kaupunkilaisia kehotettiin vuosittain liputtamaan kisaviikonlopun aikana, jolloin koko kaupunki saatiin juhlavan näköiseksi.


title: Salpausselän Kisat

text: Kisat on peruttu pitkän historiansa aikana vain kolme kertaa. Vuonna 1930 kisat peruttiin lumenpuutteen vuoksi, ja vuonna 1940 kisat esti talvisota. Vuonna 1942 ei järjestetty varsinaisia Salpausselän kisoja.


title: Salpausselän Kisat

text:
Kisoihin tultiin pitkään hyvin kaukaa ja usein hiihtäen. Vieraita saapui myös erikoiskisajunilla suoraan Salpausselän asemalle, joka sijaitsi vain 50 metriä kisa-alueesta. Salpausselän asema rakennettiin vuonna 1938. Sen paikkaa siirrettiin vuonna 1957 alueen etelälaitaan. Nykyisin asemaa ei enää ole, vaan tilalla on vain Salpausselän seisake, jolla ei ole säännöllistä junaliikennettä. Raiteet ovat yhä osittain paikoillaan.
Ensimmäisen kerran kisat radioitiin vuonna 1932, jolloin kilpailuista tuli myös valtakunnalliset. Vuonna 1959 kisoja televisioitiin suorana lähetyksenä ensimmäistä kertaa, mutta suosio jäi vähäiseksi. Vuonna 1971 kokeiltiin ensimmäisen kerran ladunvarsitelevisiointia.


title: Salpausselän Kisat

text: Nykyään Salpausselän kisoissa kilpaillaan mäkihypyssä, yhdistetyssä ja maastohiihdossa. Kisojen historiassa lajivalikoima on vuosien mittaan vaihdellut. Alkuaikoina kilpailtiin alkuperäisessä 50 kilometrin Salpausselän hiihdossa. Viimeisen kerran viisikymppinen hiihdettiin tavallisissa kisoissa vuonna 1986. Kisoissa on ollut lajeina myös miesten 30 km:n ja 10 km:n hiihto sekä naisten 5 km. Ikämiehet ja nuoret ovat hiihtäneet oman matkansa. Vuoden 1938 MM-kisoissa oli lajina myös pujottelukilpailu. Vuonna 1970 tuli iltamäestä virallinen joukkuekilpailu. Vuonna 2000 tuli uutena hiihtolajina sprintti.


title: Salpausselän Kisat

text: Urheilukeskuksessa on vuosien aikana tapahtunut useita rakenteellisia muutoksia. 50 metrin hypyt tulivat mahdollisiksi, kun mäkeä korotettiin vuonna 1931. Kuusi vuotta myöhemmin rakennettiin uusi suurmäki MM-kisoja varten. Sitä korotettiin vuoden 1947 25-vuotiskisoihin. Seuraavana vuonna mäkeä korjattiin ja monttua syvennettiin. Uusi suurmäki valmistui taas 1955 ja sitä uudistettiin kymmenen vuotta myöhemmin. Lahden kaupunki rakennutti nykyisen betonisen HS 130 -suurmäen vuosina 1971–1972. Salpausselän kisakeskus sijaitsee Lahden keskustan lähistöllä. Keskuksen suurmäki HS 130 on uudenaikaistettu 1998.


title: Salpausselän Kisat

text: Salpausselkä-mitali on jaettu vuodesta 1960 vähintään kaksi kertaa Salpausselän kisojen pohjoismaisten lajien yleisen sarjan voittaneille. Mitali numero 1 annettiin Tapani Nikulle, joka voitti vuosina 1923–1925. Mäkihyppylegenda Matti Nykänen voitti Salpausselällä seitsemän kertaa vuosina 1984–1988.


title: Salpausselän Kisat

text: FIS:n hiihdon MM-kilpailut järjestettiin Lahdessa 1. maaliskuuta – 9. maaliskuuta 1958. Tämän johdosta julkaistiin 1. helmikuuta 1958 kaksi postimerkkiä, joiden käypäisyysaika oli 1. helmikuuta 1958 – 31. toukokuuta 1994. Vihreän mäkihyppääjää kuvaavan postimerkin arvo oli 20 markkaa ja sinisen, hiihtäjää kuvaavan postimerkin, arvo oli 30 markkaa. Edellisen painos oli 1 000 000 ja jälkimmäisen 2 000 000.


title: Soittakaa Paranoid!

text: Soittakaa Paranoid! on Suomessa suosituksi tullut humoristisessa mielessä rock- tai pop-konsertissa esiintyjälle huudettava toivomus soittaa heavy metal -yhtye Black Sabbathin kappale ”Paranoid”. Huudosta on tullut vitsi sen takia, että pyyntöä on alettu esittää niin usein ja hyvin erilaisille esiintyjille.


title: Soittakaa Paranoid!

text: Vastaavasti Yhdysvalloissa Lynyrd Skynyrd -yhtyeen kappaleen ”Free Bird” toivomisesta on muodostunut rock-klisee.


title: Soittakaa Paranoid!

text: Huudon on arveltu olevan alun perin Tampereen musiikkisisäpiirin vitsi, koska se esiintyy 1980-luvun alkupuolen "Pahkasika"-lehdissä sekä Alivaltiosihteeri-orkesterin radiosketseissä – sekä Pahkasika että Alivaltiosihteeri ovat Tampereelta. Myöhemmin huutoon on viitattu esimerkiksi rock-lehti "Soundin" sarjakuvissa. Huudon isäksi onkin usein mainittu lehden sarjakuvapiirtäjä ja rock-toimittaja Juho Juntunen, jolla oli tapana huudella ”Soittakaa Paranoid” erilaisten yhtyeiden konserteissa.


title: Soittakaa Paranoid!

text: Eräs tarina kertoo huudon syntyneen seuraavasti:


title: Soittakaa Paranoid!

text: ”Soittakaa Paranoid” -huutoa kuultiin konserteissa kuitenkin jo 1980-luvun alussa.


title: Suzuki Kantarō

text: Suzuki Kantarō (, 24. joulukuuta 1867 – 17. huhtikuuta 1948) oli japanilainen paroni, amiraali ja poliitikko, joka toimi Japanin pääministerinä toisen maailmansodan loppuvaiheessa vuonna 1945.


title: Suzuki Kantarō

text: Suzuki oli Kiinan ja Japanin (1894–1895) sekä Japanin ja Venäjän (1904-1905) välisien sotien veteraani. Ensimmäisessä maailmansodassa hän oli laivastoministeriön varaministerinä. Laivastonkomentajan tehtävistä, laivastonesikunnan komentajaksi 1925–1929. Suzuki nimitettiin 1929 suurkamariherraksi ("jijucho") ja valtakunnanneuvoston jäseneksi. Vuoden 1936 sotilasvallankumous yrityksen yhteydessä Suzukia ammuttiin rintaan. Suzuki erosi haavoittumisensa jälkeen julkisen vallan palveluksesta.


title: Suzuki Kantarō

text: Elokuussa 1944 hänet pyydettiin takaisin valtakunnanneuvoston presidentiksi. Suzuki toimi viiden kuukauden ajan pääministerinä. Aikalaislähteiden mukaan Suzuki oli pääministerikaudellaan jo hieman senilisoitunut, mutta Suzukin aiemmat meriitit ja arvovalta mahdollistivat Japanin hallinnon maltillisemman puolen rauhaan pyrkimisen. Suzukin pääministerikausi päättyi Japanin myönnyttyä liittoutuneiden vaatimukseen ehdottomasta antautumisesta. Suzuki piti antautumiskysymyksistä tärkeänä keisarin asemaa, joka olisi säilytettävä ennallaan yhä antautumisen jälkeenkin. 14. elokuuta 1945 Suzuki ilmoitti Japanin hyväksyvän liittoutuneiden Potsdamin julistuksessa määrittelemät ehdot antautumiselle. Suzuki erosi ilmoituksen jälkeen pääministerin tehtävistä. Suzuki joutui tekemänsä ilmoituksen jälkeen vielä murhayrityksen kohteeksi, kun kansallismielisistä nuorista upseereista koostunut joukko tunkeutui hänen kaupunkiasuntoonsa. Suzuki onnistui piiloutumaan vaatekomeroon ja vältti siten upseereiden kostoaikeet.


title: Paranoid (Black Sabbathin albumi)

text: Paranoid () on heavy metal -yhtye Black Sabbathin vuonna 1970 julkaistu toinen albumi. Albumi sisältää yhtyeen klassikkokappaleet "Paranoid", "Iron Man" ja "War Pigs". "Paranoid"-kappaleesta tuli Black Sabbathin suurin hitti ja se nousi Yhdistyneen kuningaskunnan singlelistan sijalle 4. ja albumi listaykköseksi. Kyseinen kappale ja varsinkin "Iron Man" ovat nousseet vuosien aikana heavy metal -genren tunnuskappaleiksi valtavirran mediassa. "Paranoid" on myynyt nelinkertaista platinaa Pohjois-Amerikassa ja se on yhtyeen myydyin albumi. Albumia pidetään yhtenä heavy metal-genren suurimmista klassikoista.


title: Paranoid (Black Sabbathin albumi)

text: Albumi nauhoitettiin ensialbumin tapaan nopeassa tahdissa ja musiikillisesti se on heavy rock -painotteinen, mutta sisältää vaikutteita yhtyeen blues- ja jazz-juurista. Albumin sanoitukset käsittelevät aikansa teemoja, kuten sotaa, huumeita, mielenterveysongelmia ja tieteishenkisiä aiheita. Yhtye pyrki luovimaan pois okkultismi- ja saatananpalvontaimagostaan, jonka se oli osin tahattomasti saanut lehdistöltä ensilevyn perusteella. Julkaisun aikoihin "Paranoid"-albumi sai medialta ja kriitikoilta lähinnä negatiivista kritiikkiä, mutta suuri yleisö osti albumia ja se otettiin hyvin vastaan niin Euroopassa kuin Pohjois-Amerikassakin, jonne yhtye teki albumin myötä ensimmäiset kiertueensa.


title: Paranoid (Black Sabbathin albumi)

text: Yhtyeen ensialbumi, helmikuussa 1970 julkaistu "Black Sabbath" oli välitön menestys. Se nousi Britannian albumilistalla sijalle 8. vaikkakin kriitikot haukkuivat albumin ja yhtyeen. Sabbath oli kuitenkin hankkinut kannattajansa pitkälti ahkeralla keikkailulla ympäri maata ja menestyksen myötä keikkoja alkoi tulla enemmän. Lehdistön silmissä, kiitos levy-yhtiö Vertigo Recordsin markkinointi-osaston, yhtye liitettiin monesti okkultismiin ja saatananpalvontaan. Kitaristi Tony Iommi puolusti yhtyettä maaliskuussa 1970: "Emme harrasta noita juttuja, se nimi (Black Sabbath) kuulosti vain hyvältä korvissamme. Seuraavalla albumilla emme käytä tuota aihepiiriä".


title: Paranoid (Black Sabbathin albumi)

text: Lisäksi okkultismi-maineen myötä yhtyeen ympärille alkoi kerääntyä kyseisiä riittejä harrastavia ihmisiä. Englannin "päänoita", uuspakana-kirkon ylipappi Alex Sanders kutsui yhtyeen esiintymään "Walpurgis-yöhön" Stonehengeen yhdessä toisen mustaan magiaan liitetyn yhtyeen Black Widow’n kanssa. Sabbath kieltäytyi ja legendan mukaan yhtyeen päälle langetettiin kostoksi kirous. Tästä on lähtenyt toinen legenda liikkeelle, jonka mukaan laulaja Ozzy Osbournen isä Jack Osbourne olisi takonut yhtyeelle tavaramerkiksi muodostuneet rautaiset ristikorut kirouksen suojaksi. Rumpali Bill Wardin mukaan tapahtuma ei liittynyt tähän mitenkään ja isä-Osbourne teki ristit yhtyeelle lähinnä muuten "lahjaksi ja suojelukseksi". Vastapainona yhtyeen kimppuun kävivät myös erilaiset uskonnolliset ryhmittymät, jotka pitivät yhtyettä saatananpalvojina.


title: Paranoid (Black Sabbathin albumi)

text: Tulevan Paranoid-albumin materiaali alkoi muodostua pian ensialbumin julkaisun jälkeen. Iommi: "Ensilevyn julkaisun aikoihin teimme Zurichissa seitsemän 45-minuutin settiä päivässä, kuuden viikon ajan! Materiaalia ei ollut tarpeeksi joten aloimme jammailla ja kehitellä uusia juttuja. Esim. "War Pigs" sai alkunsa tällä tavalla. Ja kuuden viikon jälkeen meillä oli jo muutama valmis uusi laulu tulevaa levyä varten". Myös Osbourne on muistellut, että laulut tehtiin pakettiautossa matkalla keikoille ja hiottiin esiintymisten aikana valmiiksi. "Tonyn kitarasta irtosi riffejä riffien perään. Se oli meidän taikuutemme", muisteli basisti Geezer Butler myöhemmin.


title: Paranoid (Black Sabbathin albumi)

text: Ennen varsinaisia nauhoituksia yhtye treenasi parin viikon ajan Rockfield-studioilla Walesissa, jossa keikoilla työstetty materiaali hiottiin nauhoitusvalmiiksi. Varsinaiset nauhoitukset tehtiin ensialbumin tapaan Regent Sound-studioilla Lontoossa kesäkuun 16.-17. päivänä 1970. Tuottajana toimi myös ensialbumilla mukana ollut Rodger Bain ja nauhoittajina toimivat Tom Allom ja Brian Humphries. Allomin mukaan albumin nauhoitukset sujuivat nopeasti, kahdessa 12-tunnin sessiossa. Albumi miksattiin ja hiottiin valmiiksi 18.-19. kesäkuuta Island-studioilla, jossa oli tuolloin moderni 16-raitainen miksauspöytä.


title: Paranoid (Black Sabbathin albumi)

text: Albumin kappaleet on merkitty koko yhtyeen säveltämiksi. "Kappaleiden säveltäminen oli tiimityötä", muisteli Bill Ward myöhemmin. "Jos yhden meistä panoksen ottaisi pois, kappaleet eivät olisi samoja kuin ne nyt ovat". Sanoituksista vastasi Geezer Butler, apunaan Ozzy Osbourne. Kappaleiden aihepiireinä ovat muun muassa sota, huumeet, mielenterveys, saasteet ja sci-fi. "Maailma oli menossa huonompaan suuntaan nuihin aikoihin, oli sotia ja saasteita, mutta kukaan muu ei kirjoittanut niistä asioista", kertoi Butler. Musiikillisesti albumi on enemmän heavy- ja riffi-painotteinen kuin ensialbumi, mutta vaikutteita niin jazz- kuin blues-musiikista on edelleen huomattavissa. Merkille pantavaa on myös kappaleiden poikkeaminen tavanomaisesta "säkeistö-kertosäe-säkeistö-soolo"-kaavasta. Monissa kappaleissa saattoi olla tempon vaihdoksia tai täysin erillinen väliosa. Butler: "Pääriffin jälkeen saatoimme siirtyä täysin erilaiseen sävellajiin. Sitten keksimme sopivan keinon liittää ne yhteen".


title: Paranoid (Black Sabbathin albumi)

text: Avauskappale "War Pigs"in alkuperäinen nimi oli "Walpurgis" (saksalainen vastine vapulle, tunnetaan noitien ja taikuuden yönä). Geezer Butlerin mukaan levy-yhtiö ei hyväksynyt kyseistä nimeä, vaikkakin se markkinoi yhtyettä musta magia- ja okkultti-imagolla, tosin suurelta osin tahattomasti. Butler kirjoitti kappaleeseen uuden sanoituksen, jossa aiheena oli "sodanlietsojat, poliitikot ja johtajat, joiden takia "köyhät" ja rivikansalaiset joutuivat lähtemään sotimaan". Musiikillisesti noin kahdeksanminuuttinen kappale on monivivahteinen: alussa kuultava intro menee 3/4-osa tahtilajilla ilmahälytys-sireenin ulvoessa taustalla jonka jälkeen ensimmäinen (sekä kolmas) säkeistö menee Wardin hi-hat-kompin tahdissa. Toisessa säkeistössä ja sen yhteydessä olevassa soolossa tulee hyvin esille yhtyeen tiivis jamihenkisyys. Kappaleessa on lisäksi omalla kitarakuviollaan kulkeva outro, joka Pohjois-Amerikan painoksissa tunnetaan nimellä "Luke's Wall" (nimi tulee yhtyeen roudareista Luke Lucas ja Spock Wall). Kappaleessa on kasvava, nopeutettu lopetus, jonka Iommin mukaan tuottaja teki ilman yhtyeen suostumusta. Alkuperäinen, "Walpurgis"-sanat sisältävä versio kappaleesta on kuultavissa Ozzy Osbournen "The Ozzman Cometh"-kokoelmalla.


title: Paranoid (Black Sabbathin albumi)

text: "Planet Caravan" edustaa hieman rauhallisempaa, space/psych-vaikutteista tunnelmointia ja Iommin mukaan yhtye jopa harkitsi sen levyttämättä jättämistä. Kappale pohjautui Iommin rauhalliseen kitarakuvioon jota Ward säestää tabla-rummuilla. Sanoituksen aiheena on "rakkaustarina, jossa pariskunta matkustaa läpi avaruuden". Osbourne laulaa kappaleen hänelle hieman tavanomaista poikkeavalla äänialalla leslie-kaiuttimen läpi. Kappaleen soolo on vahvasti jazz-vaikutteinen, jossa Iommi tekee kunniaa jazz-kitaristi Django Reinhardtille, joka oli toiminut Iommin kannustimena, kun hän menetti päät kahdesta sormestaan työtapaturmassa. (Reinhardt oli menettänyt kaksi sormeaan, mutta oli kuitenkin jatkanut soittamista). Kappaleen piano-osuuden soittaa nauhoittaja Tom Allom.


title: Paranoid (Black Sabbathin albumi)

text: Ensimmäisen puolen päättävä "Iron Man" on noussut vuosien myötä nimikappaleen ohella albumin suosituimmaksi kappaleeksi ja sen pääriffi on yksi Iommin tunnetuimmista. Iommin mukaan kappaleen sävellys käynnistyi, kun hän kehitteli alussa kuultavan, kieliä venyttämällä tehdyn kitara-intron, josta myös pääriffi kehittyi. Kappale sisältää nopeamman väliosan sekä erillisen outron, joissa Iommi soittaa soolot. Kappaleen sanoitus on tieteisaiheinen. Butler: "Tuona aikana NASA teki paljon avaruuslentoja ja puhuttiin saasteista ja ydinsodasta. "Iron Man"in tarina kertoo miehestä joka matkusti ajassa avaruuteen ja tulevaisuuteen ja näki maailman tuhoutuvan. Hänen palatessaan omaan aikaansa ja maahan varoittaakseen ihmisiä tulevasta, joutui hän keskelle magneettimyrskyä ja muuttui raudaksi ("iron man" = suom. "rautamies"), mutta hänen aivonsa toimivat edelleen. Hän ei pystynyt puhumaan ja ihmiset vain nauroivat hänelle. Lopulta hän ei enää välittänyt". Nimi "Iron Man" tuli Butlerin mukaan Osbournelta, jonka mielestä Iommin riffi kuulosti "kuin joku "rautainen heppu" (eng. "iron bloke") olisi marssinut".


title: Paranoid (Black Sabbathin albumi)

text: Kakkospuolen avaava "Electric Funeral" on enemmän doom-henkinen kappale, jossa Osbourne laulaa "uhkaavalla" äänellä ydinsodan vaaroista. Kappale sisältää kuitenkin nopeatempoisemman keskiosan. Tätä seuraavan "Hand of Doom"-kappaleen säkeistöt kulkevat Butlerin bassokuvion myötä. "Kappale on yksi suosikeistani", kertoi rumpali Ward myöhemmin. "Seuraan siinä Geezerin bassokuviota ja lyön kalvojen reunoja". Kuten moni muukin albumin kappaleista, sisältää "Hand of Doom"kin täysin erilaisen väliosan. Kappaleen sanoitus kertoo Vietnamin sodassa olleista amerikkalaissotilaista, jotka olivat joutuneet pahaan heroiini-koukkuun. Butler kertoo: "Soitimme USA:n armeijan tukikohdissa Englannissa ja Saksassa. Siellä oli Vietnamissa olleita sotilaita, jotka olivat jääneet koukkuun heroiiniin. He käyttivät hepoa selvitäkseen sodan kauhuista. Näistä asioista ei kerrottu julkisesti. Asia jäi mieleeni ja kirjoitin laulun".


title: Paranoid (Black Sabbathin albumi)

text: "Rat Salad"-kappale on instrumentaali, joka pohjautuu Wardin rumpusooloon ja sitä edeltävään jazz-henkiseen improvisaatioon. Albumin päättää "Fairies Wear Boots", joka kertoo skinheadeista, joita kutsuttiin "keijukaisiksi" (eng. "fairies") jotka käyttivät maihinnousubootseja. Yhtye oli joutunut juuri ennen levytyksiä yhteenottoon skinheadien kanssa. Kappaleen viimeinen säkeistö tosin kertoo huumeongelmasta kärsivän henkilön tilityksestä lääkärille. Onkin väitetty, että kappale kertoisi ennemminkin yhtyeen huumausaine-kokeiluista kuin edellä mainitusta yhteenotosta skinheadien kanssa. Kappaleessa on alussa pitkä instrumentaaliosio, joka tunnetaan joissain Pohjois-Amerikan painoksissa nimellä "Jack the Stripper".


title: Paranoid (Black Sabbathin albumi)

text: Nimikappale "Paranoid" (alun perin "The Paranoid") sävellettiin aivan levynteon loppuvaiheessa. Yhtyeen jäsenet ovat muistelleet tuottajan käskeneen tehdä vielä n. neljän minuutin kappaleen, jottei albumi jäisi liian lyhyeksi, ja näin ollen Iommi kehitteli nopean riffin ja yhtyeen mukaan koko kappale kyhättiin valmiiksi noin 20:ssä minuutissa. Näin ei kuitenkaan aivan ollut, koska vuoden 2009 Deluxe Edition-painoksella on vaihtoehtoisilla sanoilla varustettu versio, joten näin ollen kappaleesta on otettu useampi otto. Lisäksi on sanottu, että Vertigo Records ja tuottaja olisivat olleet lähinnä singlen perään, sillä albumin muut kappaleet olivat single-julkaisuiksi liian "epäkaupallisia". Single-levyjen myynti ja menestys single-listoilla oli vielä tuohon aikaan tärkeää levy-yhtiöille, ja lisäksi yhtyeet saivat enemmän näkyvyyttä single-hitillä. Lisäksi albumin pituus ilman "Paranoid"ia olisi ollut n. 40 minuuttia, joka oli normaali albumi-mitta tuohon aikaan. Osbourne muistelee: "Paranoid tuntui hätäisesti tehdyltä muihin kappaleisiin verrattuna, mutta oli kuitenkin tarttuva. Huomasin vihelteleväni riffiä kotiin mennessäni ja sanoinkin muijalle että taisimme tehdä juuri hitin". Kappaleen sanoituksen inspiraationa toimi kappaleen kirjoittaneen Butlerin teini-iässä kokema masennus.


title: Paranoid (Black Sabbathin albumi)

text: "Paranoid"-kappale julkaistiin singlenä 17. heinäkuuta 1970 Britanniassa. Huolimatta kriittissävyisistä arvosteluista se alkoi pikkuhiljaa nousta kohti listakärkeä. Tulevan albumin julkaisu Britanniassa oli syyskuun 18. 1970. Alun perin albumin nimeksi piti tulla "War Pigs" sen avauskappaleen mukaan. Yhtyeen amerikkalainen levy-yhtiö Warner Bros oli kuitenkin sitä mieltä, että sotaan liittyvä nimi ("war pigs" = suom. "sotasiat") saattaisi herättää negatiivista palautetta, koska Yhdysvallat oli mukana tuohon aikaan kovasti kritisoidussa Vietnamin sodassa. Lisäksi Osbournen mukaan listoilla nousussa ollut single olisi vaikuttanut nimenvaihdokseen, sillä levy-yhtiön mukaan levy menisi paremmin kaupaksi singlen nimellä. Alkuperäisen nimen aiheella varustettu kansi oli kuitenkin keritty jo tehdä valmiiksi eikä sitä voitu enää vaihtaa. Kannessa näkyy mustalla taustalla oleva kolmeen kertaan heijastettu hahmo miehestä, jolla on miekka ja kilpi.


title: Paranoid (Black Sabbathin albumi)

text: "Paranoid"-single nousi lokakuussa 1970 korkeimmillaan sijalle 4. ja sen myötä yhtye pääsi esiintymään suosittuun Top of the Pops-musiikkiohjelmaan televisioon. Iommi: "Emme uskoneet että siitä tulisi hitti, mutta ihmiset pitävät siitä. Simppeli, tarttuva kappale, joka näköjään vetoaa kansaan". Varsinainen albumi menestyi vielä paremmin nousten listaykköseksi myös lokakuussa 1970. Albumin menestys tapahtui jälleen ilman isompaa mainostusta tai kriitikoiden suitsutusta, sillä ensialbumin tapaan myös Paranoid sai heikohkoja arvosteluja Britannian lehdistössä. "Kaikki tapahtuu ruohonjuuritasolla", kertoi Iommi lokakuussa 1970. "Olemme tehneet kaiken työn lähtemällä soittamaan ihmisille. He ovat nähneet meidät ja ovat ostaneet albumia".


title: Paranoid (Black Sabbathin albumi)

text: Menestyksen myötä Britannian suurimmat manageritoimistot alkoivat lähestyä yhtyettä. Sabbathia alusta asti manageroineen Jim Simpsonin voimavarat ja kapasiteetti eivät pikkuhiljaa enää riittäneet menestyksen noustessa. Simpsonin manageritoimisto sijaitsi Birminghamissa kaukana Lontoosta, joka oli Britannian ja Euroopankin musiikkibisneksen keskus. "Vaikka levyt menestyivät, Simpson pystyi järjestämään vain halpoja klubikeikkoja" totesi Iommi myöhemmin. Lisäksi heinäkuuksi 1970 suunniteltu Pohjois-Amerikan kiertue oli jouduttu perumaan tiettäväsi Simpsonin saamattomuuden vuoksi.


title: Paranoid (Black Sabbathin albumi)

text: Ensimmäiseksi yhtye neuvotteli kovaotteisena managerina tunnetun Don Ardenin kanssa. Arden tunnettiin aggressiivista ja jopa laittomista toimintatavoistaan musiikkibisneksessä. Myös Sabbath pelkäsi Ardenin kovaa mainetta ja sopimus jäi tekemättä. Ardenin palvelukseen kuulunut Wilf Pine ehdotti yhtyeelle, että he ottaisivat yhteyttä Patrick Meehan Junior-nimiseen nuoreen manageriin. Meehan ja isänsä Patrick Meehan Senior olivat olleet aiemmin juuri Ardenin palveluksessa ja olivat sittemmin perustaneet oman managerointifirman. Meehan Jnr. teki vaikutuksen yhtyeen jäseniin, osasi bisnekset ja löi kaikki makean elämän mahdollisuudet pöytään joista työläistaustaiset Sabbath-muusikot osasivat vain uneksia, ja näin yhtye sai uuden managerin. Aluksi kaikki toimikin hyvin, kuten Osbourne muisteli myöhemmin: "Se kaikki oli ihmeellistä. Jos halusin auton, talon tai ihan mitä tahansa, minun tarvitsi vain soittaa Meehanin toimistoon ja pian tavarat tuotiin pihalle". Meehanin avulla yhtye pääsi myös lopultakin Pohjois-Amerikkaan kiertueelle.


title: Paranoid (Black Sabbathin albumi)

text: Warner Bros oli Pohjois-Amerikassa julkaissut ensialbumin kesäkuussa 1970. Koska albumi möi siellä hyvin vielä syksylläkin, päätettiin Paranoidin julkaisemista siirtää siellä. Sabbathin ensimmäinen, 17-keikan Yhdysvaltain kiertue alkoi 30. lokakuuta 1970 New Yorkista ja Yhdysvallat otti yhtyeen hyvin vastaan. "Paranoid"-single julkaistiin Pohjois-Amerikassa kiertueen aikana ja se nousi Billboardin listalla kohtuulliselle sijalle 62. Varsinainen albumi julkaistiin tammikuussa 1971 ja se menestyi hyvin nousemalla sijalle 12. ja se möi kultalevyn arvoisesti jo toukokuuhun 1971 mennessä. Loppuvuodesta 1971 Warner Bros julkaisi vielä "Iron Man"-kappaleen singlenä (sij. 52). Lisäksi vuonna 1974 Warner Bros julkaisi albumista nelikanavaisen eli quadrofonisen version, jonka miksauksen tekivät yhtyeen assistentti Spock Wall ja tuottaja Mike Butcher. Tämä miksaus julkaistiin myös vuoden 2009 Deluxe Editionin bonuksena.


title: Paranoid (Black Sabbathin albumi)

text: Kriitikoiden tuomiot olivat pysyneet uudella mantereellakin negatiivisina menestyksestä huolimatta. Sabbathia pidettiin yhäkin aiheettomasti saatananpalvontaan ja okkultismiin liittyvänä yhtyeenä. Rolling Stone-lehden Nick Toschesin mukaan laulaja kuulostaa "kuin tampooneja olisi tungettu hänen nenäänsä" ja hän toteaa yhtyeen musiikin olevan "purukumi-satanismia". Tosin Tosches sekoittaa arvostelussaan ilmeisen selvästi Sabbathin Black Widow -yhtyeeseen. Village Voicen Robert Christgau vertaa Sabbathia "camp-henkiseen kauhuelokuvaan" mutta pitää kuitenkin nimikappaletta "kiljumisen arvoisena".


title: Paranoid (Black Sabbathin albumi)

text: "Kriitikot eivät koskaan pitäneet meistä tai albumeistamme" muistelivat Osbourne ja Butler vuonna 2010. "Saimme kuitenkin näyttämään heidät typeriltä kun yleisö osti albumeita".


title: Paranoid (Black Sabbathin albumi)

text: Nykyään albumia pidetään yleisesti yhtenä yhtyeen parhaista tuotoksista. Albumin kappaleet, kuten "War Pigs", "Iron Man" ja etenkin nimikappale "Paranoid" ovat yhtyeen tunnetuimpia kappaleita ja ne ovat olleet julkaisustaan asti vakionumeroita yhtyeen konserteissa ja myös laulaja Ozzy Osbourne on esittänyt "Iron Man"ia ja "Paranoid"ia soolokeikoillaan. Edellämainitut kappaleet tunnetaan myös populaarikulttuurissa yleisesti heavy metal-musiikin tunnuskappaleina ja ne soivat esimerkiksi monissa yleisötapahtumissa sekä myös useiden elokuvien ja tv-sarjojen soundtrackeilla. "Paranoid" on myös Black Sabbathin myydyin albumi. Se on myynyt pelkästään Pohjois-Amerikassa nelinkertaista platinaa.


title: Paranoid (Black Sabbathin albumi)

text: Myös nykyajan kriitikot suhtautuvat albumiin positiivisemmin kuin albumin julkaisun aikaiset virkaveljensä. Allmusic.com-sivuston kriitikko kirjoittaa albumin olevan "yksi parhaimmista ja vaikutusvaltaisimmista heavy metal-albumeista kautta aikain, joka määritti genren tyylin ja soundin". Metal Storm-sivuston arvostelija sanoo albumin olevan "ehdoton lisä jokaisen metalli-fanaatikon kokoelmaan". Albumia julkaisun aikaan kritisoinut Rolling Stone listaa albumin sijalle 130. "kaikkien aikojen top 500-albumit"-listallaan ja vuonna 1989 arvostettu Kerrang!-lehti nosti albumin sijalle 39. "kaikkien aikojen 100 parasta heavy metal-albumia"-äänestyksessä. Vuonna 2010 Eagle Rock Entertainment teki dokumentin albumista "Classic Albums"-sarjaan.


title: Paranoid (Black Sabbathin albumi)

text: Yhtyeen jäsenet ovat myös tyytyväisiä albumiin. Ward: "Paranoid oli loistavaa aikaa meille. Olimme todellinen, tiukka ja raaka bändi tuolloin. Kaikki albumin musiikki tulee sydämestä ja se on rehellinen". Osbourne on Wardin kanssa samoilla linjoilla: "Meillä oli taikaa. Olimme nälkäisiä ja pysäyttämättömiä".


title: Paranoid (Black Sabbathin albumi)

text: Kuten muistakin varhaisista Sabbath-albumeista, on myös "Paranoid"ista julkaistu useampi CD-painos. Vertigo ja Warner Bros julkaisivat omat painoksensa 1980-luvulla ja myös Castle Communications alamerkkeineen on julkaissut useamman painoksen albumista. Castlen vuoden 1986 painos sisältää bonus-kappaleena vuoden 1980 "Live at Last"-albumilta otetun "Wicked World"-kappaleen. Ensimmäiset remasteroidut versiot julkaistiin 1990-luvulla.


title: Paranoid (Black Sabbathin albumi)

text:
Yhdysvalloissa Rhino Records julkaisi vuonna 2004 ""-nimisen kokoelmaboksin, joka sisälsi yhtyeen kahdeksan ensimmäistä albumia (mukaan lukien "Paranoid") remasteroituna Warner Bros-yhtiön nauhoista.
Universal julkaisi albumista vuonna 2009 "Deluxe Editionin", joka sisältää varsinaisen albumin lisäksi DVD:n jolla on vuoden 1974 quadrofoninen miksaus sekä toisen CD:n jossa on vaihtoehtoisia studioversioita kappaleista.


title: Carol Twombly

text: Carol Twombly (s. 1959) on yhdysvaltalainen kirjasinsuunnittelija ja kalligrafi. Twombly on suunnitellut kirjasimia useille alan yrityksille, muun muassa Bigelow & Holmesille ja Adobelle. Useat Twomblyn suunnittelemista kirjasintyypeistä ovat saaneet innoituksensa menneistä kirjainmuodoista. Twomblyn suunnittelemista kirjasintyypeistä tunnetuimpia ovat "Lithos" ja "Trajan".


title: James Potkukelkka

text: James Potkukelkka on Pirkka-Pekka Peteliuksen luoma ja näyttelemä hahmo, joka esiintyi vuosina 1990–1992 MTV:n sketsisarjoissa Pulttibois ja Manitbois. Hänen tunnettu huudahduksensa oli "Apuva!". Pulttibois -sarjan esittäminen aiheutti 1990-luvun alussa "apuva!"-huudahduksen yleistymisen erityisesti lasten keskuudessa.


title: James Potkukelkka

text: Ensimmäiset James Potkukelkka -sketsit olivat parodioita vanhoista "varokaa heikkoja jäitä" -valistusfilmeistä. Aluksi James joutui jonkinlaiseen omituiseen kiipeliin, kuten jumiin pysähtyneisiin liukuportaisiin tai hissin oven väliin, josta hän ei tyhmyyttään päässyt pois. Kun James alkoi huutaa "apuva!", paikalle riensi Aake Kallialan esittämä retkeilyasuinen Niilo Olli Hääppönen, joka lähestyi Jamesia lattialla ryömien ja kiskoi hänet pois pulasta köydellä, samalla tavalla kuin jäihin pudonnut kiskotaan ylös. Lopuksi Hääppönen tarjosi Jamesille voileipiä ja maitoa. Myös hahmojen vaatetus on suoraa lainaa 70-luvun "heikkoja jäitä" -filmistä: James Potkukelkan ulsteri, ylisuuret silmälasit ja baskeri sekä N. O. Hääppösen retkeilyasu, reppu ja absurdin korkea villapipo.


title: James Potkukelkka

text: Sarjan edetessä James Potkukelkka alkoi elää omaa elämäänsä ja sketsin alkuperäinen parodialuonne hävisi. N. O. Hääppösen ja J. Potkukelkan suhde muuttui monipuolisemmaksi: Hääppöstä mm. ärsytti suunnattomasti Jamesin virheellinen kävelytyyli, jota hän yritti korjata naruterapialla. James tapasi myös muita Pulttibois-vakiohahmoja, kuten Kallialan esittämän Arvid-mannen, joka yritti päästä Vermon raviradalle.


title: James Potkukelkka

text: James Potkukelkka kommunikoi lähes pelkästään toistuvien hokemien avulla. James lausuu (tai huutaa) "apuvan" kutakuinkin "apuva!" tai "apuuuvva!". Myös pitempi muoto "aa-aa-aa-apuva!" sekä rytmitetty huuto "apuva, apuva, aa-puu-va" ovat esiintyneet sarjoissa. Muita James Potkukelkan usein kuultuja lausahduksia olivat mm. "jaha", "eh-he-he", "rouva on hyvä vaan", "tuttavallisesti [mitä sitten tekeekään] hän" sekä "yök" ja "nam". Myös osuva lausahdus "happi loppuu, pierettää" on Jamesin sanaisen arkun parhaimmistoa. Tämän fraasityypin muunnoksista mainittakoon Potkukelkan eräässä sketsissä käyttämä "putki loppuu, pakottaa" sekä toinen variaatio "heppi loppuu, hävettää". Erityisesti Manitbois-sarjan aikana sananmuunnokset rikastivat Jamesin jo sinänsä erikoista kielenkäyttöä: kepupullo - pupukello


title: James Potkukelkka

text: Kun James Potkukelkan hahmo nousi suosituksi, alettiin sarjaa paheksua siitä, että ihmiset alkoivat huutaa turhaan "apuuva". Tämän pelättiin johtavan vääriin hälytyksiin tai todellisten hälytysten huomiotta jättämiseen varsinkin Itä-Suomessa. Sarjaa jopa syytettiin eräästä yksittäisestä hukkumistapauksesta ja väitettiin, etteivät muut ihmiset olleet reagoineet hukkuvan avunhuutoihin koska luulivat hänen pilailevan. Juuri tämän vuoksi apuva-huuto vaihtui sarjan edetessä ruotsinkieliseen muotoon "hjelppivä". Kuitenkaan näitä sketsejä, joissa James huutaa "hjelppivä", ei tehty kuin seitsemän, ja niiden jälkeen hahmo alkoi jälleen toistaa "apuva" -huutoa.


title: James Potkukelkka

text: James Potkukelkan "tunnussävelmä", joka soi monen sketsin alussa hänen koikkelehtiessaan paikalle, on Edwin Eugene Bagleyn "National Emblem" -marssi.


title: James Potkukelkka

text: Pulttibois:


title: James Potkukelkka

text: Manitbois:Subtv on esittänyt viime vuosina Pulttibois- ja Manitbois -sarjoja uusintana ja sarjat on julkaistu myös DVD:nä.


title: James Potkukelkka

text: James Potkukelkka vieraili Putouksessa 15.11.2014.


title: Edvard Grieg

text: Edvard Hagerup Grieg (15. kesäkuuta 1843 Bergen – 4. syyskuuta 1907 Bergen) oli norjalainen kansallisromantiikan ajan säveltäjä ja pianisti. Hän on taidemaalari Edvard Munchin, kuvanveistäjä Gustav Vigelandin, kirjailija Henrik Ibsenin ja näyttelijä Liv Ullmannin ohella Norjan kansainvälisesti tunnetuimpia taiteilijoita.


title: Edvard Grieg

text: Grieg syntyi Bergenissä vuonna 1843. Hänen isänsä oli varakas liikemies ja Britannian konsuli Bergenissä. Hänen äitinsä oli lahjakas pianisti ja runoilija. Hän soitti Griegille rakastamiensa säveltäjien - Mozartin, Beethovenin ja Chopinin teoksia. Griegin esi-isät olivat skottilaisia - hänen sukunimensä alkuperäinen kirjoitusasu oli Greig. Hänen isoisoisänsä pakeni Norjaan Cullodenin taistelua vuonna 1746.


title: Edvard Grieg

text: Grieg aloitti pianonsoiton äitinsä opastuksella kuusivuotiaana. Pian kävi kuitenkin ilmeiseksi, että Grieg soitti mieluummin omia kappaleitaan kuin toisten säveltäjien teoksia. Hänen vilkas mielikuvituksensa musiikkiin yhdistettynä tuotti kauniita ja omaperäisiä melodioita. Griegin sävellystyö ei ollut vielä kovin järjestelmällistä eikä hän malttanut harjoitella tarpeeksi.


title: Edvard Grieg

text: Norjassa ei ollut vielä tuohon aikaan muodollista musiikinkoulutuslaitosta ja ajalle tyypillistä oli lähettää nuoret musiikin opiskelijat jatkamaan opintojaan tunnettuihin kouluihin Euroopassa. Niinpä lokakuussa 1859 Grieg lähetettiin Saksaan, Leipzigin konservatorioon.


title: Edvard Grieg

text: Grieg ei kuitenkaan pitänyt ensimmäisistä opettajistaan, vaan piti heidän antamiaan soittoharjoituksia pitkäveteisinä. Oppilaiden luovuuteen ja omaperäisyyteen ei myöskään kiinnitetty suuresti huomiota. Griegiä pidettiin hankalana oppilaana siihen asti, kunnes hän sai opettajakseen tunnettuja muusikoita kuten E.F. Wenzelin, joka oli yksi hänen suurista innoittajistaan. Grieg alkoi harjoitella nyt niin kiivaasti, että lopulta sairastui. Hän sai vakavan keuhkopussintulehduksen, minkä seurauksena hän kärsi hengitysvaikeuksista koko lopun elämänsä ajan.


title: Edvard Grieg

text: Wenzelin opastuksella Grieg kypsyi ja kehittyi muusikkona. Kun hän lähti itsevarmuutta uhkuen Leipzigista 1862, hän oli varma siitä, että voisi Norjaan palattuaan aloittaa uran säveltäjänä.


title: Edvard Grieg

text: Hänen ensimmäinen konserttinsa Bergenissä oli suuri menestys. Bergenin kulttuurielämä ei kuitenkaan tarjonnut Griegille enää virikkeellistä työympäristöä ja hän loi katseensa Norjan ulkopuolelle ja päätti lähteä Tanskaan, Kööpenhaminaan. Grieg oli ajatellut kaupungin taiteellisen yhteisön tarjoavan vaikutteita monista eri kulttuureista, mutta hän kohtasikin siellä tanskalaisen säveltäjän, J. P. E. Hartmannin, joka oli hyvin kiinnostunut pohjoismaisesta kulttuurista ja tarustosta. Tämä herätti Griegissä halun oppia tuntemaan paremmin oman maansa kulttuuriperinnettä.


title: Edvard Grieg

text: Griegin musiikkiin suurimman vaikutuksen teki norjalainen muusikko Rikard Nordraak, joka oli vuotta vanhempi kuin Grieg. He tapasivat 1864 kun Grieg oli 21-vuotias. Nordraakin innostus tarttui Griegiin, joka halusi nyt kunnioittaa sävellystyössään Norjan kansanmusiikkia ja historiaa.


title: Edvard Grieg

text:
Yksi Griegin innoituksen lähteistä oli hänen serkkunsa, tunnettu sopraano Nina Hagerup, jonka kanssa hän avioitui 1867. Nina rohkaisi Griegiä säveltämään laulumusiikkia ja Grieg puolestaan omisti kauneimmat melodiansa hänelle. Griegin laulun "Jeg elsker dig" sanoitus perustui hänen hyvän ystävänsä, kirjailija Hans Christian Andersenin, säkeisiin.
Vuonna 1866 Grieg haaveili vielä Euroopan matkasta. Nordraak, joka oli hänen läheisin ystävänsä, oli aina halunnut matkustaa Italiaan. Grieg ja Nordraak päättivät lähteä yhdessä Roomaan. He eivät kuitenkaan voineet toteuttaa suunnitelmiaan, sillä Nordraak sairastui tuberkuloosiin ja Griegin täytyi lähteä matkaan yksin. Matkalla ollessaan Grieg sai suru-uutisen Nordraakin kuolemasta. Hän palasi murheellisena Norjaan, jossa hän jatkoi ystävänsä muistoa kunnioittaen kansallismielisten teosten säveltämistä.


title: Edvard Grieg

text: Grieg päätti asettua Norjan pääkaupunkiin Kristianiaan (nykyiseen Osloon), jonne hänellä oli aluksi vaikeuksia sopeutua. Hän halusi järjestää norjalaisen musiikin – lähinnä omien ja Nordraakin teosten – konsertin, mutta koki tehtävän vaikeaksi. Lokakuussa 1866 pidetty konsertti oli suuri menestys ja se vakiinnutti hänen asemansa yhtenä maan johtavista uusista säveltäjistä.


title: Edvard Grieg

text: Vaimonsa Ninan tukemana Grieg päätti perustaa Norjan musiikkiakatemian vuonna 1867. Hän alkoi saada esiintymiskutsuja ulkomailta, sekä insituutioilta että muilta säveltäjiltä. Muun muassa kuuluisa pianisti Franz Liszt kutsui hänet Weimariin, Saksaan. Grieg tapasi viimein Lisztin Roomassa vuonna 1870. Se, että Liszt arvosti Griegin sävellyksiä, kasvatti tämän kansainvälistä suosiota.


title: Edvard Grieg

text: Vuonna 1874 kirjailija Henrik Ibsen pyysi häntä säveltämään musiikin kirjoittamaansa näytelmään "Peer Gynt". Näytelmän musiikista tuli kaksi vuotta myöhemmin Griegin kuuluisin ja menestyksekkäin teos.


title: Edvard Grieg

text: Grieg matkusteli vielä jonkin verran, mutta hänen kotinsa oli nyt pysyvästi Norjassa. Vuonna 1877 hän oli löysi itselleen asuinpaikan ihanteellisesta ympäristöstä, Lofthusin häikäisevien vuonojen ja jäätikköjen läheisyydestä. Vuonna 1885 Grieg oli 42-vuotias ja hän ajatteli, että nyt oli viimein aika asettua asumaan pysyvästi. Grieg rakennutti talonsa Troldhaugenin maalaisympäristöön, jossa sävelsi monet runollisimmista teoksistaan.


title: Edvard Grieg

text: Griegin työskentelytapa oli hyvin säännöllinen vuodenaikojen rytmittäessä hänen elämäänsä. Hän oli kiertueilla ulkomailla talvisin. Keväät ja kesät hän omisti säveltämiselle ja syksyisin hän teki kävelyretkiä luonnossa ystäviensä kanssa.


title: Edvard Grieg

text: Hänen uransa kohokohta sattui hänen 55-vuotissyntymäpäivänsä aikoihin, kun häntä pyydettiin järjestämään norjalaisen musiikin festivaali synnyinkaupunkiinsa Bergeniin, jossa juhlistettiin samanaikaisesti norjalaista taidetta ja käsitöitä.


title: Edvard Grieg

text: Vuosisadan vaihteessa Grieg sai monia kunnianosoituksia Euroopan akateemisilta insituutioilta, mutta samanaikaisesti hänen terveytensä alkoi heikentyä. Vuonna 1907 Grieg oli jo erittäin huonovointinen, mutta otti yhä vastaan esiintymiskutsuja ulkomailla. Hän hyväksyi muun muassa kutsun matkustaa Leedsin festivaaleille, mutta sydänkohtaus esti matkaan lähtemisen. Hän kuoli syyskuussa 1907, 64-vuotiaana.


title: Edvard Grieg

text: Griegin kuva on ollut maalattuna yhden Norwegian Air Shuttlen sittemmin käytöstä poistuneen Boeing 737-800 -koneen pyrstöön.


title: Langattoman lähiverkon tietoturva

text: Langattoman lähiverkon tietoturva koostuu menetelmistä, joiden tarkoituksena on lisätä tiedonsiirron ja kirjautumisen turvallisuutta WLAN-verkoissa. Menetelmät koostuvat yksinkertaisista verkkoonpääsyn ja autentikoinnin ratkaisuista sekä moninkertaisesta tiedon salaamisesta. Tässä artikkelissa on keskitytty esittelemään WLANin sisäänrakennettuja mekanismeja ja jätetty käsittelemättä yleiset, WLAN-riippumattomat tehokkaat suojauskeinot SSL ja VPN.


title: Langattoman lähiverkon tietoturva

text: Service Set ID (SSID) on korkeintaan 32 merkkiä pitkä, muutettavissa oleva tunnus, jonka perusteella asiakkaat kytkeytyvät haluamaansa langattoman verkon tukiasemaan eli Access Pointiin (AP).


title: Langattoman lähiverkon tietoturva

text: Uusiin AP-laitteisiin on tavallisesti asennettu valmiiksi jokin SSID, joka on yleensä saman valmistajan tuotteissa sama. SSID kannattaakin muuttaa heti käyttöönoton yhteydessä, jotta vältetään sekaantuminen esimerkiksi naapurin verkon kanssa.


title: Langattoman lähiverkon tietoturva

text: Access Point -laite voidaan yleensä asettaa lähettämään SSID-tietoa ilmatielle, ja monessa laitteessa tämä ominaisuus on oletuksena päällä. Näin asiakkaan ei tarvitse tietää SSID:tä kytkeytyäkseen kyseiseen verkkoon. Tästä ominaisuudesta on hyötyä, jos esimerkiksi yrityksessä tai oppilaitoksessa halutaan antaa vierailijoiden käyttää jotain osaa verkosta tai jos verkko on muuten tarkoitettu julkiseksi.


title: Langattoman lähiverkon tietoturva

text: Jos kuitenkin halutaan vaikeuttaa asiattomien henkilöiden pääsyä verkkoon, tämä ominaisuus voidaan kytkeä pois käytöstä, tai valita ns. hidden-SSID -toiminto. On kuitenkin huomattava, että tämä varotoimenpide estää ainoastaan satunnaiset verkkoskannaukset. Uuden asiakkaan kirjautuessa langattomaan lähiverkkoon, SSID-tieto kulkee salaamattomana asiakkaan ja Access Pointin välillä. Niinpä tarpeeksi kauan verkkoa kuuntelemalla on mahdollista saada SSID selville, vaikka tukiaseman julkinen SSID-lähetys olisikin kytketty pois päältä. SSID:n piilottaminen ei siis juurikaan hidasta todellista murtautujaa, mutta haittaa mahdollisesti omaa käyttöäsi. Microsoftin mukaan SSID:n piilottaminen saattaa jopa huonontaa tietoturvaa.


title: Langattoman lähiverkon tietoturva

text: Ulkopuolisten henkilöiden pääsyä verkkoon voidaan rajoittaa käyttämällä Access Pointissa listaa, jossa määritellään ne asiakaslaitteiden MAC-osoitteet, joille sallitaan pääsy verkkoon. Tämän metodin huono puoli on siinä, että se lisää verkon ylläpitäjän työtaakkaa, koska jokainen MAC-osoite on lisättävä manuaalisesti jokaisen verkon tukiaseman pääsylistaan. Jotkin tukiasemavalmistajat tosin tarjoavat tuotteilleen ohjelmistoja, joilla listojen hallinta voidaan toteuttaa koostetusti. Silti osoitteet on lisättävä edelleen manuaalisesti.


title: Langattoman lähiverkon tietoturva

text: Verkkoon pääsyn suodattamista MAC-osoitelistalla ei missään nimessä tule pitää kovinkaan tehokkaana tapana verkkoon pääsyn rajoittamiseksi, koska MAC-osoitteet kulkevat selväkielisinä paketeissa, vaikka niissä itse data olisikin salakirjoitettu. Tunkeutujan on helppo selvittää verkkoliikenteen kuunteluohjelmalla jokin verkossa käytetty MAC ja muuttaa oman verkkokorttinsa MAC vastaamaan tätä. Lisäksi, tämä menetelmä ei ole erityisen sopiva lähiverkkoihin, joissa käy paljon vierailijoita tai jossa tietokoneet muuten vaihtuvat nopeasti. Täydellisen MAC-rekisterin ylläpitäminen tällaisessa tilanteessa voi olla hyvin hankalaa.


title: Langattoman lähiverkon tietoturva

text: WEP (engl. Wired Equivalent Privacy) tarjoaa rajoitetun tavan verkossa tunnistautumiseen. Asiakkaan laitteistopohjainen tunnistaminen voi olla joko avoin tai perustua jaettuun avaimeen AP:n ja asiakkaan välillä. Jos käyttäjän tunnistaminen on tarpeen, se voidaan toteuttaa RADIUS (Remote Authentication Dial In User Service) -protokollaa käyttäen. RADIUS-palvelin voi toimia useammantyyppisen tunnistamisen perustana, joten sitä voidaan käyttää myös VPN (Virtual Private Network) -asiakkaiden tunnistamiseen.


title: Langattoman lähiverkon tietoturva

text: WPA- ja WPA2-standardeissa molemminpuolinen autentikointi alkaa asiakkaan yrittäessä kirjautua tukiaseman piirissä olevaan verkkoon. Tukiasema tiedostaa asiakkaan läsnäolon, mutta estää tältä pääsyn verkkoon, kunnes tämä saadaan tunnistettua. Asiakas toimittaa tunnistetiedot, jotka tukiasema toimittaa autentikointipalvelimelle. Tunnistautuminen verkkoon tapahtuu käyttäen IEEE 802.1X/EAP -rajapintaa. Sekä asiakas että autentikointipalvelin tunnistautuvat toisilleen tukiaseman kautta. Molemminpuolinen tunnistautuminen lisää verkon turvallisuutta huomattavasti, koska myös palvelin tunnistautuu asiakkaalle. Näin asiakas tietää tunnistautuvansa oikealle autentikointipalvelimelle, eikä ole vaaraa joutua ns. evil twin -hyökkäyksen kohteeksi.


title: Langattoman lähiverkon tietoturva

text: Kirjautumispalvelimen hyväksyessä asiakkaan tämä liitetään WLAN-verkkoon. Jos tunnistamista ei tapahdu, asiakas pysyy edelleen estettynä verkkoon pääsystä. Kun asiakas tunnistetaan, asiakaskone ja palvelin luovat samanaikaisesti PMK (Pairwise Master Key) -avainparin.


title: Langattoman lähiverkon tietoturva

text: Kun kirjautumispalvelin on hyväksynyt asiakkaan verkkoon käyttäjäksi, kirjautuminen saatetaan loppuun tukiaseman ja asiakkaan välillä. Tähän kuuluu salausavainten muodostaminen ja asentaminen asiakkaalle, johon käytetty protokolla on WPA-standardissa TKIP (Temporal Key Integrity Protocol) ja WPA2-standardissa AES (Advanced Encryption Standard).


title: Langattoman lähiverkon tietoturva

text: WEP on WLAN-tekniikan alkuperäinen, vanhentunut ja verkkohyökkäyksille alttiiksi osoittautunut salausprotokolla. WEP käyttää 40-, 104- tai 232-bittistä salausta, mutta sen RC4-salausprotokollassa olevan puutteen vuoksi joidenkin pakettien kehyksissä lähetetään salaamattomia bittejä, "alustusvektoreita" (initialization vector, IV) ja niiden perusteella voidaan helposti laskea käytetty salausavain. Monet uudemmista WLAN-korteista sisältävätkin tekniikkaa, jolla pystytään vähentämään näiden tietojen lähettämistä.


title: Langattoman lähiverkon tietoturva

text: AirSnort-ohjelman UKK-sivun mukaan tehokkaampaa salausta käytettäessä 16 miljoonasta lähetetystä paketista keskimäärin 9 000 sisältää ohjausvektoritietoa. Useimmat salausavaimet pystytään selvittämään noin 2 000 "heikon paketin" perusteella. Mitä enemmän tietoa verkossa liikkuu, sitä nopeammin salausavain saadaan selvitettyä. WEP-salausta ei suositella käytettäväksi, sillä se on purettavissa hyvin helposti.


title: Langattoman lähiverkon tietoturva

text: WPA:n uusi salausmetodi poistaa kokonaan WEP-salauksen tunnetut ongelmakohdat, jotka johtuvat WEPin käyttämästä staattisesta salausavaimesta. TKIP korvaa WEPin käyttämän tukiasemaan ja asiakkaalle manuaalisesti syötetyn 40-bittisen staattisen avainparin 128-bittisellä pakettikohtaisella salausavaimella. WEPin purkamisessa oleellisena osana oleva salausavaimen ennustettavuus poistuu TKIP-avainta käytettäessä, koska avainparit luodaan dynaamisesti pakettikohtaisesti. WPA-salaus sisältää myös pakettien eheyttä valvovan MIC (Message Integrity Check) -toiminnon, joka tarkistaa jokaisen paketin, jolloin mahdollinen hyökkääjä ei pysty kaappaamaan paketteja ja muuttamaan niiden tietoja. WPA toimii verkon fyysisellä MAC-kerroksella.


title: Langattoman lähiverkon tietoturva

text: Kun käyttäjä on autentikoitu verkkoon käyttäjäksi jonkin edellä mainitun tavan mukaisesti, joko kirjautumispalvelin tai tukiasema luo uniikin pääavainparin (PMK, Pair-wise Master Key) käyttäjälle session ajaksi. TKIP-protokolla toimittaa avaimen käyttäjälle, eli luo avainhierarkian ja dynaamisten avainten hallintajärjestelmän. Tämän avaimen mukaan TKIP luo dynaamisesti pakettikohtaiset avaimet jokaisen verkkoon toimitetun paketin salaamiseksi.


title: Langattoman lähiverkon tietoturva

text: Tämä tekniikka korvaa WEP-salauksen staattisen, manuaalisesti syötetyn avainparin noin 280 triljoonalla mahdollisella avaimella, joita voidaan käyttää jokaisen paketin salaamiseen.


title: Langattoman lähiverkon tietoturva

text: MIC (Message Integrity Check) -toiminto estää hyökkääjää muuttamasta verkossa liikkuvien pakettien sisältöä vahvan matemaattisen funktion avulla, jossa sekä lähettäjä että vastaanottaja laskevat jokaisesta paketista tarkistussumman, joita verrataan keskenään pakettien eheyden takaamiseksi. Jos MICit eivät täsmää, paketin katsotaan olevan muutettu, ja se jätetään huomioimatta. MICissä on myös ylimääräinen turvallisuustoiminto, jossa havaittaessa virheellinen paketti kaikki verkon asiakkaat autentikoidaan uudelleen ja kaikki uudet tunnistuspyynnöt estetään minuutin ajaksi.


title: Langattoman lähiverkon tietoturva

text: AESia vastaan ei ole yhtään tunnustettua hyökkäystä. Kaikki AESia käyttävät tekniikat on hyväksytty salaamaan Yhdysvaltojen hallituksen "non-classified" -luokiteltu tieto Kansallisen turvallisuusviraston (NSA) puolesta. Tämä on ensimmäinen kerta, kun siviileillä on pääsy salaustekniikkaan, jonka NSA on hyväksynyt salaamaan TOP SECRET -luokittelemaansa aineistoa.


title: Langattoman lähiverkon tietoturva

text: Useat WLAN-kortit on mahdollista asettaa kuuntelutilaan, jolloin ne eivät lähetä tietoa, vaan ainoastaan vastaanottavat verkossa liikkuvaa tietoa. Tässä tilassa tehtyä verkkokuuntelua ja pakettien keräystä salausavaimien purkamiseksi on mahdotonta havaita. Tätä ominaisuutta on myös mahdollista käyttää täysin laillisesti, oman verkkonsa valvomiseen. Kuuntelemalla verkkoa voidaan nopeasti havaita yhteydenottoyritykset tuntemattomilla tai väärennetyillä MAC-osoitteilla. Hälyttävää on esimerkiksi se, jos jonkun oman koneen verkkokortin MAC-osoitteella näyttäisi olevan liikennettä aikana, jolloin se ei ole varmasti päällä. Tällaisten tietojen perusteella voi harkita, onko syytä nostaa langattoman lähiverkkonsa tietoturvaa, esimerkiksi ottamalla tehokkaampi algoritmi käyttöön salauksessa.


title: Langattoman lähiverkon tietoturva

text: Verkkokuunteluun ja WEP-salauksen murtamiseen sopivia ohjelmia ovat esimerkiksi:


title: Circuit de Nevers Magny-Cours

text:
Circuit de Nevers Magny-Cours on moottorirata Magny-Coursin ja Saint-Parize-le-Châtelin kunnissa lähellä Neversin kaupunkia Ranskassa.
Circuit de Nevers Magny-Cours rakennettiin 1960-luvulla. Radan lähes jokainen mutka on nimetty muiden kilparatojen mukaan, koska ne muistuttavat näiden ratojen jotain mutkaa. Näitä ovat muun muassa nopea Estoril-mutka tai Adelaiden neulansilmä. Radalla on ajettu F1:siä vuodesta 1991 asti, mutta rata tiputettiin kalenterista kauden 2008 jälkeen, koska se sijaitsee ”keskellä ei mitään”. Rata on keskellä Ranskan maaseutua ja tarpeeksi hyvätasoiset hotellit ovat kaukana. Rataa on myös kritisoitu liian kapeasta varikkosuorasta ja huonoista varikkotiloista.


title: Aero Vodochody a.s.

text: Aero Vodochody a.s. on tšekkiläinen lentokoneita valmistava yhtiö, joka perustettiin vuonna 1919.


title: Aero Vodochody a.s.

text: Tehdas valmisti aluksi Tšekkoslovakian ilmavoimien lentokonekaluston. Tehdas on valmistanut kaikkiaan yli 11 000 lentokonetta. Se valmisti kaksi kolmasosaa maailman sotilaallisista suihkuharjoituskoneista aikana, jolloin Varsovan liitto käytti Aeron rakentamaa kalustoa sotilaslentäjiensä koulutuksessa. Yhtiön toiminta on jatkunut kylmän sodan jälkeen ja sillä oli vuoden 2004 lopulla 1 610 työntekijää palveluksessaan.


title: Aero Vodochody a.s.

text: Aero perustettiin nimellä "Aero, továrna letadel Dr. Kabeš" 10. tammikuuta 1919 Prahan Holešovicessa. Vuonna 1923 yhtiö pystytti uuden tehtaan Prahan Vysočanyyn. Sen ensimmäiset tuotteet olivat lentokoneita, mutta se alkoi valmistaa myös autoja vuonna 1929.


title: Aero Vodochody a.s.

text: Yhtiö kehitti lentokoneita oman maansa ilmavoimille, mikä oli ensimmäisen maailmansodan jälkeen yleinen tapa. Näin haluttiin näyttää kansallista osaamista. Lisäksi useissa maissa epäiltiin, etteivät suurvallat myisi pienille maille lentokoneita muulloin kuin hyvinä aikoina. Pääosa koneista oli kevyitä tiedustelukoneita, osa kaksimoottorisia pommikoneita. Tällainen ilmavoimien kalustojakauma oli tuona aikana tavallista.


title: Aero Vodochody a.s.

text: Tehtaan valmistama ensimmäinen lentokone oli saksalaisen Hansa-Brandenburg B.I:n tšekkiläinen versio. Se sai nimen Aero Ae-01. Sen pohjalta kehitettiin muita noin 1 600 kiloa painavia konetyyppejä, joita rakennettiin noin 300 kappaletta.


title: Aero Vodochody a.s.

text: Vuonna 1920 valmistui ensimmäinen itse suunniteltu kone, Aero Ae-02-hävittäjälentokone. Sitä ei viety sarjavalmistukseen, mutta sen kehitystyö vaikutti yhtiön tuleviin noin 1 000 kiloa painaviin koneisiin.


title: Aero Vodochody a.s.

text: Vuoteen 1938 mennessä yhtiö oli kehittänyt 40 konetyyppiä. Vuodesta 1935 alkaen se myös valmisti lisenssillä ranskalaista MB-200-pommikonetta.


title: Aero Vodochody a.s.

text: Yhtiöllä oli lukuisia tuotteita ennen toista maailmansotaa:


title: Aero Vodochody a.s.

text: Osaa malleista käytti esimerkiksi Suomen ilmavoimat. Lisäksi Valtion lentokonetehdas käytti tšekkiläisiä tuulitunneleita 1930-luvulla omien konetyyppiensä suunnitteluun.


title: Aero Vodochody a.s.

text: Saksan miehitettyä maan vuonna 1938, yhtiö joutui valmistamaan natsi-Saksan sotatalouden osana pääasiassa Siebel Si-204 -lentokoneita. Jonkin aikaa se valmisti myös neuvostoliittolaisia Tupolev SB-2 -pommikoneita (tyyppimerkintänä B-71) lisenssillä, jonka Tšekkoslovakian hallitus oli ostanut vuonna 1938.


title: Aero Vodochody a.s.

text: Siebel Si-204:n sodanaikainen tuotanto jatkui vuoteen 1949 tunnuksella C-3.


title: Aero Vodochody a.s.

text: Yhtiön ensimmäinen sodan jälkeinen oma lentokonetyyppi oli vuonna 1947 rakennettu Aero Ae-45, joita rakennettiin 500 kappaletta.


title: Aero Vodochody a.s.

text: Vuonna 1959 kehitettiin suihkuharjoituskone Aero L-29 "Delfin". Tästä koneesta tuli hyvin suosittu. Yhtiö oli Varsovan liiton suihkuharjoituskoneiden pääasiallinen toimittaja. "Delfin" osallistui myös sotatoimiin vuoden 1967 Nigerian sisällissodassa.


title: Aero Vodochody a.s.

text: Vuonna 1971 Delfin oli saatu kehitettyä Aero L-39 "Albatrosiksi". Tšekkiläinen Letov osallistui Delfinien ja Albatrosien valmistukseen.


title: Aero Vodochody a.s.

text: Neuvostoliiton ja Varsovan liiton hajoaminen johti Aeron tuotannon merkittävään supistumiseen vuosina 1989–1992. Osa avainhenkilöistä siirtyi muuhun teollisuuteen ja osa perusti omia lentokonetehtaita, jotka pääosin erikoistuivat ultrakeveisiin lentokoneisiin.